Монгол Улсын Их Хурлын 2012 оны намрын ээлжит чуулганы Хүний эрхийн дэд хорооны 12 дугаар сарын 26-ны өдөр (Лхагва гариг)-ийн хуралдаан 10 цаг 55 минутад Төрийн ордны “А” танхимд эхлэв.

Дэд хорооны дарга, Улсын Их Хурлын гишүүн Д.Ганбат ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 8 гишүүнээс 6 гишүүн ирж, 75.0 хувийн ирцтэй байв.***

***Тасалсан:*** *Х.Баттулга, Л.Болд;*

***Нэг. Монгол Улс дахь Хүний эрх, эрх чөлөөний байдлын талаар Хүний эрхийн үндэсний комиссын илтгэл***

Хэлэлцэж буй асуудалтай холбогдуулан Монгол Улсын Хүний эрхийн үндэсний комиссын дарга Ж.Бямбадорж, Хүний эрхийн үндэсний комиссын гишүүн Д.Оюунчимэг, Хууль зүйн яамны Бодлогын хэрэгжилтийг зохицуулах газрын дарга О.Алтангэрэл, Шүүхийн шийдвэр гүйцэтгэх ерөнхий газрын дарга, хурандаа Д.Ядамдорж, Шүүхийн шийдвэр гүйцэтгэх ерөнхий газрын дэд дарга бөгөөд Тогтоол гүйцэтгэх газрын дарга, хурандаа П.Хосбаяр, Улсын Их Хурлын Хууль зүйн байнгын хорооны зөвлөх Б.Баасандорж, референт Г.Нямдэлгэр, К.Пүрэвсүрэн нарын бүрэлдэхүүнтэй ажлын хэсэг байлцав.

Илтгэлийг Монгол Улсын Хүний эрхийн үндэсний комиссын дарга Ж.Бямбадорж танилцуулав.

Танилцуулгатай холбогдуулан Улсын Их Хурлын гишүүн О.Баасанхүү, Д.Лүндээжанцан, Ж.Батзандан, Р.Бурмаа, Д.Ганбат нарын асуусан асуултад Монгол Улсын Хүний эрхийн үндэсний комиссын дарга Ж.Бямбадорж, Хүний эрхийн Үндэсний комиссын гишүүн Д.Оюунчимэг, Шүүхийн шийдвэр гүйцэтгэх ерөнхий газрын дэд дарга бөгөөд Тогтоол гүйцэтгэх газрын дарга, хурандаа П.Хосбаяр нар хариулж, тайлбар хийв.

Улсын Их Хурлын гишүүн Х.Тэмүүжин, Ш.Түвдэндорж, Д.Ганбат нар санал хэлэв.

**Д.Ганбат: -** Монгол Улс дахь хүний эрх, эрх чөлөөний байдлын талаарх Хүний эрхийн үндэсний комиссын 2011 оны илтгэлийг Хууль зүйн байнгын хорооны хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 4

Татгалзсан: 2

Бүгд: 6

Гишүүдийн олонхийн саналаар дэмжигдлээ.

Дэд хорооноос гарах санал, дүгнэлтийг Хууль зүйн байнгын хорооны хуралдаанд Улсын Их Хурлын гишүүн Д.Ганбат танилцуулахаар тогтов.

***Хуралдаан 12 цаг 10 минутад өндөрлөв.***

Тэмдэглэлтэй танилцсан:

ХҮНИЙ ЭРХИЙН ДЭД

ХОРООНЫ ДАРГА Д.ГАНБАТ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

# МОНГОЛ УЛСЫН ИХ ХУРЛЫН

# 2012 ОНЫ НАМРЫН ЭЭЛЖИТ ЧУУЛГАНЫ

# ХҮНИЙ ЭРХИЙН ДЭД ХОРООНЫ 12 ДУГААР САРЫН 26-НЫ ӨДӨР

# (ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ

# ТЭМДЭГЛЭЛ

# *Хуралдаан 10 цаг 55 минутад эхлэв.*

**Д.Ганбат: -** За ингээд дэд хорооныхоо хуралдааныг эхэлье. Гишүүдийн энэ өдрийн амгаланг айлтгая. Дэд хорооны гишүүдийн ирц бүрдсэн тул Хүний эрхийн дэд хорооны 2012 оны 12 дугаар сарын 26-ны өдрийн хуралдааныг нээснийг мэдэгдье.

Дэд хорооны хуралдаанаар хэлэлцэх асуудлыг танилцуулъя. Хэлэлцэх асуудал. За ингээд хэлэлцэх асуудлыг танилцуулъя. Монгол Улс дахь Хүний эрх, эрх чөлөөний байдлын талаар Хүний эрхийн үндэсний комиссын 2011 оны илтгэл. Хэлэлцэх асуудлаар саналтай гишүүн байна уу? Хэлэлцэх асуудлын талаар санал байхгүй бол хэлэлцэх асуудлаа баталъя. За ингээд хэлэлцэх асуудалдаа оръё.

Монгол Улс дахь Хүний эрх, эрх чөлөөний байдлын талаарх Хүний эрхийн үндэсний комиссын 2011 оны илтгэлийг хэлэлцье. Ж.Бямбадорж дарга танилцуулах юм байна.

Хүний эрхийн үндэсний комиссын 2011 оны илтгэл бол 4 бүлгээс бүрдэж байгаа юм байна. Нэгдүгээр бүлэг нь Хорих байгууллага ба хүний эрх. Хоёрдугаар бүлэг нь Хөдөлмөрлөх эрхтэй холбоотой зарим асуудал. Гуравдугаар бүлэг нь Уул уурхай ба хүний эрх. Дөрөвдүгээр бүлэг нь Эрүүл мэндээ хамгаалуулах эрхийн зарим асуудал гэсэн сэдвийн хүрээнд боловсруулсан байна. Ингээд тус тусад нь хэлэлцэнэ. Ж.Бямбадорж даргыг уръя, микрофонд.

**Ж.Бямбадорж: -** Хүний эрхийн дэд хорооны дарга, гишүүдийн энэ өглөөний түмэн амгаланг эрье.

Хүний эрхийн үндэсний комисс байгуулагдсан цагаасаа хойш жил болгон Монгол Улс дахь хүний эрхийн төлөв байдлын илтгэлийг боловсруулж Улсын Их Хуралд өргөн барьдаг байгаа. Уг илтгэлийг бичихдээ Хүний эрхийн үндэсний комиссоос хийсэн хяналт шалгалт, судалгаа, гаргасан шаардлага, зөвлөмжийн дагуу холбогдох байгууллагуудаас авсан арга хэмжээний талаарх тоо баримт, мэдээлэл, ажлын тайлан, иргэний нийгмийн байгууллагуудын мэдээлэл судалгаа, хэвлэл мэдээллийн хэрэгслэлээр гарсан материал болон иргэдээс комисст гаргасан гомдолд үндэслэн боловсруулсан бөгөөд нийгэмд тулгамдаж байгаа зайлшгүй анхаарвал зохих дараах сэдвүүдийг сонгон авсан юм.

Энэ удаагийн илтгэлд хорих байгууллага ба хүний эрх, хөдөлмөрлөх эрхтэй холбоотой зарим асуудал, уул уурхай ба хүний эрх, эрүүл мэндээ хамгаалуулах эрхийн зарим асуудал зэрэг гэсэн 4 бүлгийн асуудлыг хөндсөн болно.

Нэгдсэн Үндэстний Байгууллагын Эрүүдэн шүүхийн эсрэг хорооны 2010 оны 45 дугаар хуралдаанаас эрүүдэн шүүхийн эсрэг конвенцийн хэрэгжилтийн талаарх Монгол Улсын анхдугаар илтгэлийг хэлэлцээд өгсөн зөвлөмжийн биелэлтийг хангах болон Шүүхийн шийдвэр гүйцэтгэх ерөнхий газрын харъяа цагдан хорих анги, хорих анги, орон нутгийн цагдан хорих төвүүдэд гарч буй хүний эрхийн зөрчлийг илрүүлэх, таслан зогсоох, түүнээс урьдчилан сэргийлэх, хорих байгууллагын албан хаагчид, ялангуяа эмэгтэй албан хаагчдын хөдөлмөрлөх эрх, түүний хэрэгжилт, ажлын орчин нөхцөлийг сайжруулах, аюулгүй байдлыг хангах талаар хийсэн судалгааны дүнг эхний бүлэгт багтаасан юм.

Мөн Монгол Улсад ажилгүйдэл, ядуурал дорвитой буурахгүй байгаатай уялдан төрийн болон хувийн хэвшилд ажиллаж буй иргэдийн хөдөлмөрлөх эрхийн, тухайлбал ажилчид эрх ашгаа хамгаалуулах зорилгоор эвлэлдэн нэгдэх, баталгаатай ажлын байраар хангагдах, хөдөлмөрөө шударгаа үнэлүүлэх асуудал чухлаар тавигдаж байгааг хоёрдугаар бүлгээр илтгэсэн бол уурхайн хайгуул, хөрс хуулалт, олборлолт, тээвэрлэлтээс үүдсэн агаар, хөрс усны бохирдол нь Монгол Улсын Үндсэн хуулиар баталгаажуулсан иргэдийн амьд явах, эрүүл аюулгүй орчинд амьдрах, эрүүл мэндээ хамгаалуулах болон бусад эрхэд сөргөөр нөлөөлөх болсныг 3 дугаар бүлэгт тусгалаа.

Хорт хавдар болон бусад эдгэрэшгүй хүнд өвчний улмаас өдөр хоногоо хүлээж буй өвчтний өвчин зовиурыг бага боловч нимгэлэх, сэтгэцийн эмгэгтэй хүмүүсийн талаар төрөөс шинээр авч хэрэгжүүлэх бодлого чухал байгааг сүүлийн бүлэгт хөндсөн юм.

Улмаар Улсын Их Хурлаас шийдвэр гаргуулахаар 6 зөвлөмж гаргасан. Энэ зөвлөмж бол одоо Улсын Их Хурлын эрхэм гишүүд та бүхэнд тарсан байгаа. Эндээс бид уул уурхайн асуудлаар зөвлөмж гаргасан. Энэ маань тухайн үед тавьж байсан асуудал цаг алдсан учраас ач холбогдлоо алдсан учраас, нэгдүгээрт. Хоёрдугаарт, 2012 онд Монгол Улсын Хүний эрхийн үндэсний комисс энэ чиглэлд нэлээд олон судалгаа, шалгалт хийж олон улсын том хэмжээний хурал зохион байгуулсан. Энэ талаараа 2013 оны илтгэлд тусгаж байгаа учраас энэ удаа энэ зөвлөмжийн талаарх асуудлыг хэлэлцэхгүй байх саналыг дэд хороонд тавьж байна. Бусад 5 зөвлөмжийн талаар хэлэлцэх ийм шаардлагатай байгаа.

Энэний нэгд нь цагдан хорих болон хорих байрны стандартыг баталж улсын хэмжээнд мөрдүүлэх асуудал байгаа. Хоёрт нь, ялтнаар аль болох хөдөлмөр эрхлүүлэх боломжийг бүрдүүлэх шаардлагын үүднээс гяндангаас бусад хорих ангиудад ажлын байр бий болгох асуудлыг судалж дэс дараатай шийдвэрлэх. Энэ бол олон илтгэлд дурдсан байгаа. Одоо энэ ажлын байраар хангах асуудал ямар ач холбогдолтой байх юм бэ гэдгийг. Гуравдугаарт, хөдөлмөрийн хамт олон үйлдвэрчний эвлэлд эвлэлдэн нэгдэх, эрх ашгаа хамгаалуулах, үйлдвэрчний эвлэл хөдөлмөрчдийн эрх ашгийг тууштай хамгаалдаг байх нөхцөл боломжийг бүрдүүлсэн олон улсын нийтлэг жишигт нийцүүлсэн байдлаар үйлдвэрчний эвлэлүүдийн эрхийн тухай Бүгд Найрамдах Монгол Ард Улсын хуулийг яаралтай шинэчлэх шаардлагатай байна гэж үзэж байгаа. Энэ одоо олон жил яригдсан хөдөлмөрийн хуулийн шинэчлэлтэй бас уялдаж хийгдэх ёстой гэж үзсэн.

Хорт хавдар болон бусад өвчний улмаас хөнгөвчлөх, тусламж үйлчилгээ зайлшгүй бөгөөд өвчтөнд уг үйлчилгээг үзүүлж байгаа төрийн болон хувийн хэвшлийн эмнэлгүүдийг эрүүл мэндийн даатгалын сангаас, эсвэл төсвөөс зардлыг нь санхүүжүүлдэг эрх зүйн орчныг бий болгох шаардлагатай гэж үзэж байгаа.

Зургаад нь, сэтгэл зүйн эмгэгтэй хүмүүст зориулсан асрамжийн газар байгуулах асуудлыг нэн даруй шийдвэрлэх гэсэн ийм зургаан зөвлөмжийг Улсын Их Хуралд шийдвэр гаргуулахаар хүргүүлж байгаа юм.

За ингээд анхаарал тавьсанд баярлалаа.

**Д.Ганбат: -** Өнөөдрийн энэ хуралдаанд Ж.Бямбадорж Монгол Улсын Хүний эрхийн Үндэсний комиссын дарга, Д.Оюунчимэг Хүний эрхийн Үндэсний комиссын гишүүн, О.Алтангэрэл Хууль зүйн яамны Бодлогын хэрэгжилтийг зохицуулах газрын дарга, Д.Ядамдорж Шүүхийн шийдвэр гүйцэтгэх ерөнхий газрын дарга, хурандаа, П.Хосбаяр Шүүхийн шийдвэр гүйцэтгэх ерөнхий газрын дэд дарга бөгөөд Тогтоол гүйцэтгэх газрын дарга, Хурандаа. Ийм хүмүүс оролцож байгаа юм байна.

За ингээд хэлэлцэж байгаа асуудалтай холбогдуулан асуулт асуух гишүүн байна уу? За О.Баасанхүү гишүүн.

**О.Баасанхүү: -** Жил болгон ингээд хүний эрх, эрх чөлөөний байдлын талаар илтгэл гээд 11 дэх удаагаа явж байгаа юм байна. Бодвол энэ дотор тэгээд сайн байна. Болж байна гээд юмнууд явж байгаа байх. Зүгээр ер нь одоо энийг яах ёстой юм бэ. Би Хүний эрхийн комиссын хууль нь болохгүй байгаа юм уу. Ерөөсөө ард түмэн мэдэж байгаа шүү дээ. Энэ хүний эрх ерөөсөө бүтэхгүй байна гээд. Болохгүй байна. Одоо ялангуяа Монгол Улсын Үндсэн хууль дээр нэг юм байгаа. Хүмүүнлэг байна, энэрэнгүй байна. Тэгээд ардчиллаа ярина гээд. Одоо манайх эсрэгээрээ яриад байгаа шүү дээ. Ардчиллаа яриад тэгээд дараа нь хүмүүнлэг, энэрэнгүй хоёрыг нь хаячихаад байгаа юм. Тэгээд ардчилал гэсэн нэрээр далимдуулаад өнөөдөр анархизм бол маш хүчтэй явагдаж байна. Ялангуяа миний хэлэх гээд байгаа зүйл юу вэ гэх юм бол хуучин нөгөө өгөршсөн коммунистоос одоо залуужсан коммунист руу шилжээд өнөөдөр хүнийг дарангуйлдаг, айлгадаг тийм хүчирхийллийн систем Монгол Улсад үүсэн бий болчихож.

Тухайлбал би танаас ийм зүйлийг асуух гэсэн юм. Сая 4 сарын 13-нд болсон энэ баривчилгаа, дараа нь тэр хоригдсон нөхцөл. Хоригдсон тэр нөхцөл дээр одоо энэ Ядамдорж гээд энэ нөхөр сууж байгаа юм. Баянзүрх дүүргийн Засаг даргын албадан эмчилгээг гардан биелүүлэх гэж байсан. Одоо үүрэг авчихсан хүн байсан. Тэгэхээр Засаг дарга ер нь хоригдсон хүний дотоод үйл ажиллагаанд. Одоо тэр чинь хоригдож байгаа. Оролцох эрхтэй байдаг юм уу. Сая одоо эмнэлэгт эмчлүүлж байгаа эмчээс нь зөвшөөрөл авахгүйгээр, эмчтэй нь зөвлөхгүйгээр, эмчид нь ярихгүйгээр одоо тапочкийг нь өмсүүлээд дахиад бас тэр нөгөө Монгол Улсын төрийн тусгай хамгаалалтад байсан хүнийг аваад явчихлаа. Зүгээр хаашаа шилжүүлэх, яах ийх бол тэр дотоод асуудал байх. Гэхдээ нөгөө энэрэнгүй, хүмүүнлэг гэдгээр эмчлэгдэж байгаа тэр байдлаас, одоо эмчээс зөвшөөрөл авах ёстой юм уу, ёсгүй юм уу. Эмчийн тэр эмчилгээ гэдэг зүйлгүй. Одоо тэгээд 2 дугаар эмнэлгийн эмч нарыг гуйж байгаа сураг байна. Хүрч ирээд эмчлээд өгөөч гээд.

Тэгэхээр энэ бүгдийг өнөөдөр, энэ нөгөө хорих байгууллагын нөхцөл гэдэг дээрээсээ бид нар өөрчлөх тухай яриад байна л даа. Тэгэхээр та одоо энэ нөхцөл байдал дээр, Хүний эрхийн илтгэлдээ энэ асуудлыг тусгасан уу? Ямар өнцгөөр тусгасан. Юу гэж үзэж байгаа вэ? Ийм л асуулт байна.

**Ж.Бямбадорж: -** Тэгэхээр би жаахан тайлбар хийе гэж бодож байна. Хүний эрхийн үндэсний комиссын илтгэл бол манай байгууллагын үйл ажиллагааны тайлан биш. Энэ бол олон улсын хүлээн зөвшөөрөгдсөн, олон улсын эрх зүйн хэм хэмжээг хүлээн зөвшөөрөгдсөн үндэсний байгууллагын хараат бусаар явуулдаг үйл ажиллагаа. Нэг ёсоор тавих юм бол тухайн асуудлаар тэр улсын хүний эрхийн тэр чиглэл ямар байгаад онош тавьж байгаа юм. Энэ оношийнхоо дагуу ийм эмчилгээ хийж өгөөчээ гэдгийг холбогдох газруудад нь тавьдаг. Ялангуяа манай хуулиар Монгол Улсын хууль тогтоох дээд байгууллагад, хууль тогтоох байгууллагад шийдвэр гаргуулахаар асуудлыг тавьж байгаа юм.

Таны ярьж байгаа энэ асуудал үнэхээр манай энэ илтгэлийн бас нэлээд хэсгийг эзэлж байгаа юм. Өөрөөр хэлбэл урьдчилан хорих байрны, хорих байрны стандартыг тогтоож авъя. Ямар байх ёстой юм. Мэдээжийн хэрэг дэлхийн том хөгжилтэй орнуудын түвшинд хүрдэггүй юм гэхэд бас өнөөгийнхөө эдийн засаг, бас боломжид түшиглэсэн ийм стандарттай байя. Тэгэхгүй бол болохгүй байна гэж. Өөрөөр хэлбэл юу гэдэг юм одоо ингээд нэгэнт шүүхийн шийдвэр гарсан хоригдлыг одоо шилжүүлэх процесс ч байдаг юм уу, эсвэл одоо урьдчилан хорих байранд хүргэх журам энэ тэр ямар байдаг юм тэр бүгдийгээ шинэчлээд, тэр стандартынхаа дагуу үйл ажиллагаагаа явуулж байя гэдэг асуудал тавьж байгаа юм.

Би түрүүчийн долоо хоногт хурал болсон болов уу гэж бодоод нэг өргөдөл аваад ирсэн юм л даа. Энэ өргөдөл өнөөдөр маш сайн хэрэгжиж байгаа. Ямар өргөдөл вэ гэхээр зэрэг Дорнод аймагт урьдчилан хоригдож байгаа хүмүүс нэг өрөөнд дөрвөөр, тавуулаа. Тэгээд дотор нь бие засуулж байсан байгаа юм. Гялгар уутанд бие засуулж байсан, хүндээр. Тэгээд асуудлыг бид нар зүгээр хуралд орохын өмнө энэ хоёр хурандаад тавиад ингэсэн. Өнөөдөр П.Хосбаяр хурандаа зурагтай үзүүлж байна лээ. Бүх өрөөнүүдийг өнөөдөр нольтой болгосон байна. Уг нь бол энэ та нар боддоо. Тэр урьдчилан хорих байранд байгаа хүмүүс чинь гэм буруугаа тогтоолгох гэж байгаа зүгээр жирийн иргэд шүү дээ. Тэр бол жирийн иргэд. Гэтэл одоо тэгээд өтгөн шингэнтэйгээ ингээд тэр жижиг өрөөнд ингээд байж байна гэдэг чинь бол байж болохгүй л асуудал байхгүй юу. Харин Шүүхийн шийдвэр биелүүлэх ерөнхий газар, Улсын ерөнхий прокурорт бид хандсан. Энэ асуудлыг долоо хоногийн дотор шийдсэн байна. Өнөөдөр тэр зураг нь байж байна. Уг нь ийм л стандарт байдаг бол өнөөдөр энэ асуудал ингээд өргөдөл гомдлын хэмжээнд хүрэхгүйгээр шийдвэрлэгдэж байх ёстой байхгүй юу. Тийм учраас энэ стандартыг батлуулах асуудлыг бид тавьж байгаа юм.

**О.Баасанхүү: -** Та наад захиагаа яаж авсан юм. Яагаад гэвэл энэ Шүүхийн шийдвэр биелүүлэх чинь захиа алга болдог. Захиаг нь аваад хураагаад одоо байхгүй болчихдог. Одоо сайн санаж байна. Би одоо тэр Төв аймагт байсан захидал нь одоо хүртэл ирэхгүй байгаа шүү дээ. Тийм байх аа. Миний хэлээд байгаа юм одоо шоронг бөөгнөрүүлнэ. Том шорон барина гэсэн бас нэг юм яригдаад байгаа юм. Ер нь одоо энэ ингээд хорих газрууд энд тэнд байж байгаа энэ байршил энэ зүйлүүд нь өнөөдөр яг энэ стандартдаа нийцэж байна уу, нийцэхгүй байна уу. Үнэхээр одоо бушуухан бүх шоронгуудыг нь хаагаад одоо дахиад нэг том шорон барих ёстой юу. Бөөгнөрүүлж.

**Ж.Бямбадорж: -** Өргөдөл бол манайд тухайн хорих ангийн даргын гарын үсэгтэйгээр байдаг. Заавал тэрүүгээр тоо бүртгэл юмаар дамждаг. Заримдаа манай энэ Шийдвэр гүйцэтгэх ерөнхий газрын хорих газрын даргын гарын үсэгтэй ч ирдэг. Тийм л журмаар ирсэн. Ер нь өргөдөл бол одоо гаргасан хүн миний өргөдлийг дарлаа барилаа гэсэн гомдол бол манайд бас тэр болгон ирээд байдаггүй юм шүү дээ. Бүр тогтчихсон жишигтэй л юм билээ. Гаргасан л бол явуулдаг. Өөрсдийн талаар бичсэн юм хүрээд л ирж байна шүү дээ. Энэ чинь одоо хорих байгууллагын удирдлагын тэр буруутай үйл ажиллагааны юм хүрээд л ирсэн байсан.

Д.Оюунчимэг энэ дээр нэмдээ. Д.Оюунчимэг гишүүн.

**Д.Оюунчимэг: -** За баярлалаа. Өнөөдөр Монгол Улсын хэмжээнд ерөнхийдөө 25 хорих анги үйл ажиллагаагаа явуулж байгаа. 25 цагдан хорих байр бас өнөөдөр үйл ажиллагаагаа явуулж байгаа. Тэгэхээр бид нарын энэ илтгэлд дурьдаж байгаа үндсэн асуудлууд бол ерөөсөө болохгүй байгаа, бүтэхгүй байгаа, дээрээс Монгол Улсын нэгдсэн орсон олон улсын гэрээ конвенцид Монгол Улсын Засгийн газар өөрөө хариуцлагагүй хандаж байна. Зарим үйл ажиллагаа нь тохирохгүй байна гэдэг шүүмжлэлийн шинж чанартай өргөдөл бичигддэг юм байгаа юм. Ер нь энэ илтгэл маань бичигддэг.

Тэгэхээр яагаад энэ шүүхийн шийдвэр гүйцэтгэлтэй холбоотой асуудлууд дээр энэ удаагийн илтгэлд оруулж ирсэн бэ гэхээр ерөөсөө өнөөдрийг хүртэл 2002 оны хуулиас хойш өнөөдрийг хүртэл үйлчилж байгаа Шүүхийн шийдвэр гүйцэтгэх ерөнхий газрын хууль, за тэр дотор үйлчилж байгаа дотоодын хууль, дүрэм, журам, зохицуулалтууд нь ерөөсөө энэ олон улсын стандартуудтай нэгдүгээрт нийцэхгүй байна гэж.

Хоёрдугаарт, тэнд хоригдож байгаа сэжигтэн яллагдагч, ялтнуудтай холбоотой эрхийн асуудал хурцаар хөндөгдөж байна гэж үзсэнээс бид нар нэгдүгээрт бичсэн. Хоёрдугаарт, нэгэнт тэнд төрийн өмнөөс үйл ажиллагаагаа явуулж байгаа төрийн албан хаагч нар ажиллаж байгаа учраас Шүүхийн шийдвэр гүйцэтгэх ерөнхий газрын харъяа хорих ангиуд болон цагдан хорих төвүүд ажиллаж байгаа ажилтнуудын хөдөлмөрлөх эрхийн хэрэгжилт, тэр дундаа эмэгтэй албан хаагч нарын хөдөлмөрлөх эрхийн хэрэгжилт дээр судалгаа явуулж байж энэ бүлэг дотор оруулж өгсөн.

Тэгэхээр өнөөдрийн энэ 25 хорих анги нь хуульд заагдсанаар жирийн болон чанга дэглэмтэй, онцгой дэглэмтэй, гяндан гэсэн баривчлах ял эдлүүлэх анги гэсэн ийм 5 төрөлд хуваагдаад тэгээд энэ үйл ажиллагаа явуулж байгаа нь үндсэндээ аймаг, орон нутагт тархмал суурьшсан ийм газруудад хол тээвэрлэлт явагддаг. Дээрээс нь нөхцөл байдлын хувьд аймаг, орон нутаг нь өөрсдөө энэ хорих ангиудаа, хорих байруудаа барьдаг. Тэгэхээр энэ Монгол Улсын хэмжээнд цагдан хорих төв болон төвлөрсөн хорих ангиудын нэгдсэн стандарт байхгүй байна. Хэн дуртай нь нэг зураг гаргаад хийдэг, тэр зургийг нь баталгаажуулдаг, тэр зургаар нь өнөөдөр барьж байгаа нь нөгөө 1999 оны сэжигтэн яллагдагчийг баривчлах шийдвэрийг биелүүлэх тухай хуулийн заалт болон Шүүхийн шийдвэр гүйцэтгэх ерөнхий газрын хуулийн заалтуудтай нэгдүгээрт зөрчигдөөд байна.

Хоёрдугаарт, Монгол Улсын нэгдсэн орсон олон улсын гэрээ конвенцийн сэжигтэн яллагдагч, ялтны эрхийг хамгаалах тухай хуулиудтай зөрчилдөж байна гэж үзэж байгаа юм. Тийм учраас хэрвээ үнэхээр одоо энэ стандартыг тогтоогоод өгчих юм бол зүгээр нэг том шорон барих юм уу, 10 том шорон барих юм уу, тэрэндээ гол нь биш. Гол нь энэ стандарттай байх ёстой гэдэг шаардлагыг л тавьж байгаа юм, нэг.

Хоёрдугаарт, өнөөдөр улсын хэмжээнд бараг 7, 8 мянган хоригдол, 11 чанга дэглэмтэй хорих ангид өнөөдөр ял эдэлж байгаа тохиолдолд тэрний ерөөсөө дөрөвхөн хорих ангид нь хөдөлмөрийн талбартай. Бусад нь ерөөсөө ямар ч талбар байхгүй. Нэг.

Хоёрдугаарт, өнөөдөр үйлчилж байгаа хууль тогтоомжоор энэ чанга дэглэмтэй хорих ангийн ялтнуудыг хөдөлмөрлөхийг хориглочихсон байж байгаа. Ганцхан жирийн дэглэмтэй хорих ангид ялтан гэрээгээр хөдөлмөр эрхэлж хөдөлмөрийн хөлс авах ийм хуультай. Тэгэхээр бид нар үндсэндээ энэ шүүхийн шийдвэртэй холбоотой энэ бүлэг дээр нэгдүгээрт стандарт тогтоох өгөх ёстой юм байна. Хоёрдугаарт, энэ олон ажилгүй байж байгаа ялтнуудыг ямар нэгэн байдлаар хөдөлмөрийн фронт бий болгоод тэр хөдөлмөрийнх нь хөлснөөс зохих хохирлыг нөхөн төлүүлдэг ийм механизмыг бүрдүүлэх нь зүйтэй юм байна гэж нэгдүгээрт үзсэн.

Хоёрдугаарт үндсэндээ энэ хохир ангиудын стандартаас гадна хамгийн их хүний эрх зөрчигдөж байгаа гол салбар бол гэм буруу нь шүүхээр эцэслэн шийдвэрлэгдээгүй, тогтоогдоогүй сэжигтэн яллагдагч нартай холбоотой энэ асуудал цагдан хорих байран дээр маш их хэмжээгээр гарч байгаа. Тийм учраас энэ сэжигтэн яллагдагчтай харьцаж байдаг, энэ албан тушаалтнууд, тэнд тавигдаж байгаа үндсэн олон улсын хэм хэмжээ тогтоосон бүх улс орнуудад нэг адил хэмжээгээр байх ёстой энэ стандарт Монгол Улсын хэмжээнд байхгүй явсаар байгаад өнөөдрийг хүрсэн. Энэ бол хэнд ч нууц биш. Сүүлийн оролдлого нь бол 0461 дүгээр анги дээр шинэ байр барьсан энэ оролдлого нь болохоороо олон улсын гэрээ конвенцийн энэ стандарт шаардлагуудтай арай нийцсэн ийм стандарт шаардлагыг тавигдсан гэж үзэж байгаа. Хуучин бид бүгдээрээ мэдэж байгаа. Ганц худаг гэж яригдаж байсан байранд хэдүүлээ ямар нөхцөлд, ямар өвчин тусаад, ямар халдвар гараад, ямар хүмүүс тэнд хоригдож өвчний үүр болж байсныг бүгдээрээ мэдэж байгаа. Тэрэнтэй адилхан өнөөдөр энэ 25 цагдан хорих байрууд хөдөө орон нутагт үйл ажиллагаа явуулж байгаа. Нөгөө 18 градус нь байдаггүй. Нөгөө ариун цэврийн нөхцөл нь байдаггүй, нөгөө хангалттай хоол хүнс нь байдаггүй.

**Д.Ганбат: -** Д.Оюунчимэг ээ, яг гишүүнийхээ асуултад хариулаад явчихна шүү.

**Д.Оюунчимэг: -** Тийм учраас бид нар энэ бүлэг дээр бол үндсэндээ энэ саяны О.Баасанхүү гишүүний ярьсан асуулттай холбоотой асуудлыг бид нар ийм зорилгоор оруулж өгсөн байгаа.

**Ж.Бямбадорж: -** Энэ дээр бас жаахан нэмье. Одоо энэ урьдчилан хорих байр, энэ Шүүхийн шийдвэр биелүүлэх ерөнхий газартай холбоогүй, эд нарын эрх мэдлээс гадуур, тэгсэн мөртлөө олон улсын хэм хэмжээ зөрчөөд байгаа нэг юм бий. Тэр юу вэ гэхээр урьдчилан хорих байранд тэр тухайн баригдсан газар нь яадаггүй, Төв аймаг, Дархан, Зүүнхараа. Энэ хэн хийдэг вэ гэхээр зэрэг шүүхийн шийдвэр гарсан гэдэг. Энэ чинь хориотой шүү дээ. Ийм юм аа хүртэл цэгцэлье гэдэг асуудлыг тавьж байгаа юм. Тэгээд энэ нь яадаг вэ гэхээр зэрэг хүмүүс нийгэмд их буруу юм төрүүлдэг. Нийгэмд ямар буруу юм төрүүлдэг вэ гэхээр зэрэг Төв аймаг аюултай юм гэнэ лээ. Зүүнхараад аваачвал бүр тийм юм гэнэ лээ энэ тэр гэсэн. Тэгээд нөгөө хоригдож байгаа хүмүүсийн ар гэр нь ч гомдол чирэгдэл гаргадаг. Зүгээр тэр цаадах мөрдөн байцаах байгууллага, прокурорынхны гол яадаг юм юу вэ гэхээр зэрэг юу гэдэг юм одоо Улаанбаатарт байвал бас контакт энэ тэр нь ихэсч. Үгүй тэр хамгаалалтыг нь сайжруулах ёстой шүү дээ. Тэгж одоо. Гэх мэтчилэнгээр асуудал байгаа юм. Ер нь уялдаа холбооны асуудал их чухал байгаа юм.

Ноднин 2011 онд 2010 оны илтгэл Хууль зүйн байнгын хороо хэлэлцээд шийдвэр гаргасан юм. Тэр шийдвэр дээр юу гэсэн бэ гэхээр зэрэг одоо энэ мөрдөн байцаах үйл ажиллагаа, байцаалт явуулж байна шүү дээ. Энэ дээр тодорхой хөрөнгө гаргаад, 461 дүгээр анги дээр бүр тодорхой мөнгө шийдэж өгөөд. Тэгээд тэнд чинь зөвхөн видео камер байгаа юм. Дээр нь аудио камер хийж өгөөд. Мөрдөн байцаагч зөвхөн юм бичээд суугаад байх биш орж ирээд асуугаад л тэгээд л гарах. Энэ нь хоёр талын ач холбогдолтой. Нэгдүгээрт, тэр эрүүдэн шүүлтийн үйл ажиллагаа явагдаж байна уу, үгүй юу, дарамталж байна уу, үгүй юу гэдэг нь бүх бичлэг тэр юмаар харагдаж байгаа юм. Нэг талаасаа.

Нөгөө талаасаа мөрдөн байцаагчдаа хамгаалж байгаа юм. Одоо янз бүрийн бас хилсээр юу яачихгүй. Бүх юм нь хоёр талаасаа харагдаж байгаа учраас. Тэгээд мөнгө шийдэгдсэн. Тэгээд мөрдөн байцаах газар дээр л гэсэн, эднийх дээр л гэсэн тэгээд одоо хүртэл тэр мөнгө байхгүй алга болчихсон байж байх жишээтэй. Өөр юманд зарцуулагдаад явуулчихдаг. Улаанбаатар хотын 9 дүүрэг, энэ төв мөрдөн байцаах газар та нар хүн байцаахдаа заавал яг тийм стандартын юмаар хийгээрэй гэж Хууль зүйн байнгын хорооны шийдвэр гарсан юм шүү дээ. Уг нь одоо энэ дээр Х.Тэмүүжин гишүүн, Д.Лүндээжанцан гишүүн нар байж л байна.

За яах вэ аймгийн төвүүд дээрээ бас энийг хэрэгжүүлнэ гэсэн. Одоо энэ чинь 2 жил болчихлоо шүү дээ. Байхгүй л байна. Уг нь ийм юм хийчихвэл тэр эрүүдэн шүүх энэ тэр гэдэг юм чинь арилах байгаа юм. Ийм гомдол манайд тасардаггүй. Дорноговьд энэ хавар явж байхад нэг гомдол ирсэн. Одоо эрүү үүсчихээд явж байгаа. Мөрдөн байцаагч авчраад л ширээн доогуур хонуулчихаж байгаа шүү дээ, ингээд бөхийлгөөд. Тэгээд тэр нь шалгалтаар өргөдөл бичээд тэгээд одоо эрүү үүсээд ингээд шалгаад явж байгаа гэх мэтчилэн. Тийм учраас энэ мөрдөн байцаах үйл ажиллагаа, хэрэг бүртгэх үйл ажиллагааны энэ ил тод байдал, энийг хяналтад авах асуудлыг бас уг нь шийдвэр гаргасан юм, хэрэгжүүлэхгүй байгаа нь. Энэ бүх юмыг нэгтгэж стандарт гэдэг асуудал яриад байгаа юм л даа. Энэ чинь олон улсын тусгай, НҮБ-ын тусгай илтгэгчид, энэ эрүүдэн шүүхийн эсрэг хорооноос явж байгаа хүмүүсийн чинь ганц үздэг юм бол энэ л байгаа шүү дээ. Ер нь ганц 2011 оны илтгэлд ч биш ерөөсөө комисс энэ урьдчилан хорих байр, хорих байран дээр жил болгон үйл ажиллагаа явуулахаас өөр арга байхгүй.

**Д.Ганбат: -** Гишүүдийн асуусан асуултад товч бөгөөд тодорхой хариулчих. Наад ярьж байгаа зүйлүүдээ нөгөө комиссынхоо юунд хариулна. О.Баасанхүү гишүүн жаахан байж байгаад асуучих. Одоо Д.Лүндээжанцан гишүүн асуух уу?

**Д.Лүндээжанцан: -** Тэгэхээр ингэе. Би гурав дөрөвхөн асуулт саналаа зэрэг явуулчихъя. Энэ Хүний эрхийн үндэсний комиссоос шийдвэр гаргуулахаар дараах зөвлөмжийг Их Хуралд хүргүүлж байна гэж байна шүү дээ. Тийм ээ. Тэгэхээр энэ дээр ажлын хэсэг гарч таарах уу? Одоо юмыг нь боловсруулах хэрэгтэй биз дээ. Шийдвэр гаргахын тулд. Тэгэхээр энийг бол Хууль зүйн байнгын хороо оруулах байх. Тийм ээ. Их Хурлын чуулганаар Хүний эрхийн илтгэл ордог билүү, үгүй билүү. Нэгдсэн чуулганаар орохгүй байх. Хууль зүйн байнгын хороогоор орохын өмнө талд Хүний эрхийн хороо бас одоо ажлын хэсэг гаргаад энэ дээр ажиллавал яасан юм бэ гэж би эхлээд саналаа хэлье. Жишээ нь, цагдан хорих болон хорих байрны стандартыг баталж улсын хэмжээнд мөрдүүлнэ гэж. Энийг одоо их олон жил ярьж байгаа их чухал асуудал. Энийг бүр нэгдүгээр асуудал болгоод товойлгоод тавьсан байна. Энийг бол би зүйтэй гэж үзэж байна.

Ж.Бямбадорж дарга бол цагаатгах ажлыг удирдан зохион байгуулах комиссын дарга байсан. Олон жил. Миний хувьд бол бас нэлээн хэдэн жил хийсэн. Бид бол 1930-аад оны хэлмэгдүүлэлтийг маш сайн үзэж судалсан. Тийм ээ. Зовлонг нь туулсан. Сэтгэл эмтэрч байсан тийм л хүмүүс шүү дээ. Нойргүй байцаадаг. Унтуулдаггүй. Янз бүрийн хоригдлуудтай нэг өрөөнд оруулдаг. Өлсгөдөг. Хоол харуулдаг. Их олон төрлийн мөрдөн байцаалтын муухай ийм бүдүүлэг аргууд. Одоо энэ 21 дүгээр зуунд арай яваад байдаг юм биш биз дээ энэ чинь нөхөд минь. Энэ бол одоо ганц шүүхийн шийдвэр гүйцэтгэх газрын үйл ажиллагаанаас илүү мөрдөн байцаах, түүнд тавьж байгаа прокурорын хяналт. Энд ганц Хүний эрхийн комисс дийлэхгүй л дээ. Тэрийг ойлгоход хэцүү. Прокурорын хяналт энэ тэр бол.

Сая тэр хариуцсан хяналт тавьдаг прокурор нь бол орлогч болох гээд сая орж ирээд гарч байх шиг байна. Прокурорын тусгай хяналт буюу шүүхийн шийдвэр гүйцэтгэх үйл ажиллагаанд тавьж байгаа хяналтын үр нөлөө бол их өндөр байх ёстой юм. Энэ одоо ингээд ирсэн гомдлууд байгаа шүү дээ. Хүний эрхийн үндэсний комиссыг байгуулах асуудал яагаад их хурдтай явсан бэ гэхээр би нэг Хархоринд очсон. Айлын нэг хүүхэд, жаахан хүүхэд угж хөхчихсөн сууж байсан. Яасан гэсэн чинь тураалд орчихсон. Мөрдөн байцаалтад байж байгаад. Тэр айлыг бол балласан байсан шүү дээ. 1998, 1999 оны үед би нэг айлд орлоо. Нэг хонь хулгай хийснээр хоёр 16, 17-той хоёр хүүхдийг цагдан хориод, нөгөөдөх нь тураалд ороод. Эцэг нь хүүхдийнхээ хэргийг нуун дарлаа гэж бариад. Тэрний 22-той охин нь бамбай булчирхайтай охин нь зүрх нь хаагдаж нас бараад, сүүлд нь хонь хулгай хийгээгүй нь тогтоод, нэг айлыг бол ингээд баллаж байгаа байхгүй юу. Ингээд ирээд нэлээн юм болсон.

Хүний эрхийн комисс гэдэг бол ер нь зайлшгүй чухал юм байна гээд. Тухайн үед Дэлгэрмаа гэдэг гишүүн бол энэ Хүний эрхийн комиссын хуулийг санаачилж яваад байсан л даа. Төсөв байхгүй. Ж.Бямбадорж хоёр байх. Ингээд одоо гарч байсан юм. Өнөөдөр одоо энэ арван хэдэн жилийн дараа энэ цагдан хорих төвд тэр гэм буруутай нь тогтоогдоогүй байгаа энэ хүмүүсийг иймэрхүү маягаар хэргийг нь хүчээр улайлгах юм уу, эсвэл зохиомол хэрэг бий болгох гэж үздэг ийм явдлыг л бид гаргахгүй байх, нотлох баримтыг батлах. Шинжлэх ухаан, технологийн өнөөдрийн хүрсэн түвшин маань зөвхөн байцаалтаар баталдаг биш бусад нотлох баримтуудаар батлах энэ ажиллагаатай холбоотой иж бүрэн асуудлууд. Тийм учраас ядахдаа. Энэ бол би бол өнгөн талыг нь хараад байна гэж бодож байна. Гэхдээ стандартыг нь ядахдаа батлуулаад мөрдүүлж чадвал бас нэг талын л юм нь хаагдах нөхцөл болох юм болов уу даа гэж.

Ялтнаар ажил хийлгэх асуудлыг тавьжээ. Энэ дээр бол одоо их л олон арга зам эрэлхийлдэг юм шиг байгаа юм. Би бас юм болгоныг муугаар хэлэхгүй байна. Манай Шүүхийн шийдвэр гүйцэтгэх албаныхан бол бас ч гэж хуучныг бодоход бас ахиц дэвшил нэлээн гарсан. Энийг бол бас энд тэнд хорих байгууллагын үйл ажиллагаатай танилцаад ажил хөдөлмөр хийлгэх гээд явсан. Ядахдаа цагдаагийн кобаныг тэд нараар бариулсан байна лээ. Гэхдээ энэ бол бүрэн дүүрэн хэмжээнд хүрч чадаагүй. Энийг яаж шийдэх юм байгаа юм. Оновчтой хэлбэрийг нь олох шаардлагатай байгаа юм.

За одоо ингээд гурав дахь асуудал нь хөдөлмөрийн хамт олон, үйлдвэрчний эвлэлийн ажилтай холбоотой, хөдөлмөрийн хуулийн хэрэгжилттэй холбоотой асуудлыг тавьсан байгаа. Энэ чинь одоо тэгээд энэ жил чинь. За хөдөлмөрийн хууль жирийн иргэдэд ингээд бас үйлчилж хамгаалах ёстой. Энэ асуудал тавигдаж байна. Энэ одоо үндэслэлгүй халаа сэлгээ гэж яриад байх юм. Тэгээд одоо бас хууль зөрчсөн томилгооны асуудал их яригдаад байх юм. Энэ дээр Хүний эрхийн комисс оролцсон зүйл байна уу, үгүй юу гэдгийг би асуумаар байгаа юм.

Дараагийн хорт хавдар болон бусад өвчний улмаас хөнгөвчлөх тусламж үйлчилгээ зайлшгүй байгаа өвчтөнд уг үйлчилгээг үзүүлж байгаа төрийн болон хувийн хэвшлийн эмнэлгүүдийн Эрүүл мэндийн даатгалын сангаас, эсвэл төсвөөс зардлыг нь санхүүжүүлэх эрх зүйн орчинг бий болгох гэж. Энэ одоо нэн даруй шийдэх ёстой асуудал байх. Тэгээд эцсийн мөчид тэр хүнийг хорвоогоос явахынх нь өмнө талд жаахан амсхийлгээд ч болсон явуулахад зориулсан. Тэгээд тэрнийх нь үйлчилгээ бол маш их хэцүү байдаг юм билээ шүү дээ. Бид амьдралаараа зовлон жаргалыг хүн болгон үзсэн, туулсан. Хавдрын тэр хөнгөвчлөх тасагт эцсийнхээ амьсгал хураахын өмнө талд яаж амь тэмцэж байгаа хүмүүстэй танилцаад явж байсан. Ингэхэд ганц хавдар судлалын төвөөс гадна аймгийн эмнэлгүүдэд энэ хөнгөвчлөх тасгийн үйл ажиллагааг нь одоо дэмжсэн санхүүжилтийг зайлшгүй хийх шаардлага байдаг. Энийг бол хууль эрх зүйн орчныг нэн даруй бүрдүүлэх. Тэгэхээр энэ дээр ажлын хэсэг гарч ажиллах шаардлагатай байна. Доор байгаа тэр сэтгэцийн эмгэгтэй хүмүүсийн хууль нь бол одоо ингээд тийм үү, ороод явж байгаа учраас энэ нэлээн талаасаа гарах байх. Ингээд энэ орж байгаа энэ нэг 6 зөвлөмж байна. Энийг яриад өнгөрөөд байх биш яаж ажил дээр болгох вэ гэдгийг эзэнтэй болгоод, хугацаатай болгоод, тэгээд одоо хэрэгжүүлэх талынх нь эрх зүйн орчныг бүрдүүлэх, хяналт тавих үйл ажиллагааг нь явуулах л шаардлага байгаа юм байна гэдгийг би асуулт саналаа хамт хэлчихье.

**Д.Ганбат: -** За Д.Лүндээжанцан гишүүний асуултад та хариулах уу?

**Ж.Бямбадорж: -** Жил болгон янз бүрийн байдлаар л. Заримдаа хэлэлцээгүй жил ч бий. Нэгдсэн чуулганаар нэг хоёр орсон байдаг юм. Тэгээд Байнгын хороон дээр ч ярьсан байдаг. За би ирснээс хойш одоо 2 илтгэл хэлэлцүүлж байгаа. Нэг нь Байнгын хороогоор хэлэлцээд бас зохих шийдвэр гаргасан. Өнөөдөр дэд хороогоор хэлэлцэж байна. Энэ дэд хорооноос мэдээжийн хэрэг Хууль зүйн байнгын хороо дамжиж шийдвэр гаргуулах гэж байгаа учраас бас асуудал орох байх гэж бодож байгаа юм. Нэг.

Хоёрдугаарт, тэр эрүүдэн шүүх асуудал. Энэ ерөөсөө ирж байгаа өргөдлийн ихэнхи дээр нь сүүлийн үед нэг юм ажиглагддаг боллоо. Хэрэг бүртгэлтийн шатанд, мөрдөн байцаалтаас өмнө дарамтлаад, айлгаад, янз бүрийн байдал бий болгоод, чи ингээд хэлчих тэгвэл чамайг ялыг чинь хөнгөлнө, эсвэл суллана гэж. Ер нь сүүлийн үед маш их олон өргөдөл ирж байна. Энэ нь одоо тогтоогдохгүй юм. Бид холбогдох газруудад нь яадаг, очиж уулздаг. Тэгэхээр зэрэг миний түрүүний хэлээд байдаг ерөөсөө мөрдөн байцаалтыг тэр тоноглогдоогүй газар явуулсныг хууль зөрчсөн гэж үзмээр байна. Тэгэхгүй л бол ийм юм гараад байх юм. Тэр тоноглосон өрөөнд байцаалт явуулбал мэдээж хэрэг тэр чинь илрээд л гараад ирнэ шүү дээ. Тэгж хэлсэн үү, үгүй юу гэдэг чинь. Энэ бол энэ мөрдөн байцаагчдын хэрэг бүртгэлтийн үйл ажиллагаанд маш их байх юм. Ялангуяа малын хулгай, ялангуяа хулгай. Одоо тэгээд өмнө нь тийм юманд орооцолдож байсан хүнийг ингээд яагаад байх юм. Энэ дээр үнэхээр бодмоор юмнууд байгаа юм.

За тэр үнэхээр хэрэг нь нотлогдохгүй болохоор янз бүрийн арга хэрэглээд ингээд хүнийг хохироодог юмнууд их байна. Тэгээд сургамж авахгүй юм. Авдагаараа энэ хэвлэл мэдээллийнхэнтэй жаахан ажиллах юм. Болохгүй юм. Жишээлбэл, би нэг жишээг Их Хурлын гишүүдийн сонорт хүргэе гэж бодож байна. Яг Д.Лүндээжанцан гишүүний тэрэнтэй адилхан нэг хэрэг Эрдэнэтэд гарсан байгаа юм. Тэр хүнийг хэрэг хэрэгсэхгүй болгосон. Нотлогдоогүй. Энэ хугацаанд юу болсон бэ гэхээр зэрэг аав нь нас барсан. Тэр хүүхэд өөрөө сэтгэл мэдрэлийн өвчтэй болсон. Хариуцах чадваргүй. Тэгээд манай комиссоос Дашдорж гишүүн энийг хөөцөлдөж явж байж Эрдэнэтийн шүүхэд 56 сая төгрөгийн нөхөн олговор, тэр нөхөн олговор сэтгэл санааны энэ тэр байхгүй шүү дээ. Учирсан бодит хохирлыг нь тооцоод ингэхэд 40 сая төгрөгөөр анхан шатны шүүхийн шийдвэр гарсан. За тэгээд одоо дүүрсэн хэрэг одоо болоо энүүгээр нь дуусгая гээд одоо 13 дахь нь байна уу, 14 дэх манай төлөөлөн нэхэмжлэл биз Д.Оюунчимэг гишүүн ээ. Энэ комисс байгуулагдсанаас хойш ингэж хөөцөлдсөн юмнууд байдаг юм. Жилд хоёр. Д.Оюунчимэг гишүүн тэр Баян-Өлгий аймгийн нэг хүний асуудлыг хөөцөлдөөд бас нэг 30 гаруй сая төгрөгийн нөхөн олговор олгуулсан байх жишээтэй. Ингээд тухайн юм ингээд өнгөрчих юм. Уг нь энийг олон түмэнд хүргэдэг бол их сайн байх юм нэг талаас. Нөгөө талаас ийм юманд хүргэсэн ажилтнууд олдохгүй юм. Мөрдөн байцаагч нь олдохгүй юм. Хэрэг бүртгэгч нь олдохгүй юм. Хяналт тавьсан прокурор нь. Ингээд хэн ч хариуцлага хүлээхгүй татвар төлөгчдийн мөнгөнөөс одоо гарцаа байхгүй хүнд хохирол учруулсан учраас ингээд мөнгө олгож байгаа юм. Бид нар бол мөнгө олгож байгаа нь их юм. Энэ хүний хохирлыг Хүний эрхийн комисс зохих хэмжээгээр хангалаа шүү гээд тухайн үедээ сэтгэл ханаад өнгөрч байгаа болохоос цаана нь хариуцлага хүлээдэг юм байхгүй байна шүү дээ. Энэ бол хариуцлагагүй үйл ажиллагааны улмаас ийм болоод байгаа байхгүй юу.

За хөдөлмөрлөх эрхийн асуудал дээр бол үнэндээ хөндий юм их байна. Ялангуяа хувийн хэвшил дээр. Хөдөлмөрийн гэрээ байгуулж өгөхгүй байна. Ажил гүйцэтгэх гэхээр. Хөдөлмөрийн гэрээ байгуулахгүй болохоор нийгмийн даатгалын шимтгэлүүдээ төлөхгүй байна. Янз бүрийн хөдөлмөрийн гарахад байхгүй байна. Үйлдвэрчний байгууллагадаа хамаарагдахгүй байна. Ер нь бол одоо энэ ажилд авах, ажлаас халах, энэ хөдөлмөрлөх эрхийн баталгаа одоо үнэхээр хүнд байна нийгэмд. Энэ бол одоо маш их олон газар бидэнд харагдсан.

Энэ илтгэл дээр бичсэн байгаа. Энэ үүрэн телефоны операторуудаар бид нар шалгалт хийсэн. Энэний чинь 50 хувь нь ажил гүйцэтгэх гэрээ гэрээд ингээд хөдөлмөрийн гэрээ байгуулдаггүй юм байна шүү дээ, тэр олон ажилтнуудыг чинь. Тэр зөрчил нь тийм гардаг. Энэ жил дахиад гомдол ирсэн. Тэгээд тэрний дагуу ярихад юу ярьж байгаа юм манайх 100 хувь хөдөлмөрийн гэрээ байгуулдаг болчихсон гэж байгаа юм. Бид одоо шалгалт явж байна л даа. Үнэхээр тийм болж уу, үгүй юу гэж. Гэх мэтчилэнгийн асуудал.

Тэгээд эцсийн эцэст энэний гол тэмцдэг газар чинь үйлдвэрчин байдаг юм байна. Тэгэхээр манайх чинь үйлдвэрчний хуулиар аль нөгөө бага хурлын үед баталчихсан. Одоо энэ хуулийг яаралтай шинэчилж үнэхээр ажил хүний төлөө явдаг үйлдвэрчний байгууллагын тухай хуулийг нь гаргаж өгөөд, тэгээд тэр үйлдвэрчний эвлэл нь олон улсын конвенци бий. Энэ конвенцийн дагуу ажиллагсад манайхаас олон газраас, танайх үйлдвэрчний. Одоо үйлдвэрчин байгуулсны төлөө, байгуулах гэсний төлөө ажлаасаа халагдаад байна шүү дээ. Гэх мэтчилэнгээр энэ асуудлыг нэн яаралтай энэ хөдөлмөрийн хуультайгаа зохицуулаад шийдвэрлээд өгөөчээ гэж байгаа юм.

Хөнгөвчлөх үйлчилгээний талаар. Хөнгөвчлөх үйлчилгээ чинь ийм л юм байна шүү дээ. Нөгөөх хавдар чинь даатгалд хамаардаггүй юм байна. Тийм үү Дашдондог дарга аа. Хавдрын энэ хүн чинь даатгалд хамаардаггүй учраас. Тэгээд хувь хүн өөрөөсөө гаргахаас өөр аргагүй. Энэ чинь одоо бас. Төрийн өмчийн ганцхан байгаа гэж надад хэлсэн. Тэр улсуудад одоо энд байна уу, үгүй юу. Жишээлбэл Хавдар судлал үндэсний төв дээр ганц хөнгөн эмчилгээний тасагтай. Тэр нь төсвөөс ажилладаг байх. Бусад нь дандаа хувийн хэвшлийнхэн гүйцэтгэж байгаа юм байна. Энэ нь тэгээд буяны байгууллага, янз бүрийн газраар санхүүжилтээ авдаг. Эсвэл хүн өөрөө мөнгөө төлдөг. Үнэхээр энэ чинь бас ер нь юмыг сонссоноос нэг сонссоноос, одоо 100 сонссоноос нэг үз гэгчээр яваад үзэхээр зэрэг тэнд байсан улсууд үнэхээр хөнгөвчлөх эмчилгээг авч чаддаг юм байна гэдэг нь харагдсан. Тэнд сонирхолтой байдаг юм байна гэдэг нь мэдэгдсэн. Тийм учраас даатгалд оруулаад өгчихвөл. Ерөөсөө хууль гаргаад л. Даатгалд л хамруулчих юм бол энэ хөнгөвчлөх үйлчилгээний асуудал болох юм билээ.

За сэтгэцийн эмнэлгийн нөхөдтэй уулзсан. Энэ асуудлыг нь энэ хуультай хамт зэрэгцээд асрамжийн газар явж байгаа юм билээ. Энэ бас ноднингоос С.Ламбаа сайд Т.Ганди сайдтай бид нар уулзаад бас нэлээн хөөцөлдөж явсан юм. Тэгээд бараг шийд нь яаж байсан. Одоо хуультай хамт асуудал нь шийдэгдэж байгаа юм билээ. Тийм учраас энэ дээр яриа алга.

**Д.Ганбат: -** Гишүүдийн асуух асуулт 4 минут. Хариулж байгаа хүмүүс 4 минутад багтаж хариултаа өгөх ёстой. Сунжраад байна шүү.

**О.Баасанхүү: -** Энэ таны илтгэл дээр юу яасан байна л даа. Зөвлөмж өгсөн. Тэгээд хэрэгжилтээ харахад ер нь хагас дутуугаар, ер нь бүрэн бусаар ч гэж хэлж болохоор. 80 хувь нь хэрэгждэггүй юм байна шүү дээ. Энэ тохиолдолд яах юм бэ? Энэ юундаа болоод хэрэгжихгүй байна. Өөрөөр хэлэх юм бол 10 дахь илтгэлтэй холбоод одоо зөвлөмж, нийтдээ 143 санал зөвлөмж өгсөн. 31.4 хувь нь хагас. 39.6 хувь нь хэрэгжээгүй. Нийлэхээрээ 80.0 хувь болоод байгаа байхгүй юу. Тийм. Тэгээд 20.0 хувь нь хэрэгжсэн юм шиг байна л даа. Энэ тохиолдолд энэ яагаад хэрэгждэггүй юм бэ? Яагаад хэрэгжүүлэхгүй байна. Энэ дээр таны өөрийн байр суурь юу байна.

**Ж.Бямбадорж: -** Хариулъя. За 10 дахь илтгэл бичихдээ ерөөсөө 10 жилд гаргасан зөвлөмжийнхээ гол хэрэгжилт дээр илтгэлээ бичсэн юм. Тэгээд тэр дагуу Хууль зүйн байнгын хороондоо танилцуулаад, Хууль зүйн байнгын хороонд орхисон илтгэлийн тэр сэдэв гарч байгаа юм. Хууль зүйн байнгын хорооноос нэг шийдвэр гарсан. Харин одоо энийг бол Хууль зүйн байнгын хороондоо бид нар мэдээж байх ёстой. Тэр юу вэ гэхээр зэрэг жил бүрийн илтгэлтэй нь энэ хэрэгжээгүй, хагас хэрэгжсэн асуудлын тайланг хавсралт оруулж байя гэж. Тийм учраас 2011 оны илтгэлийн хэрэгжилтийн асуудлыг энд хавсаргасан байж байгаа бид нар. Одоо Хууль зүйн байнгын хорооны гишүүдэд танилцагдах байх.

Хүний эрх, эрх чөлөөний байдлын талаарх 2010 оны илтгэлийн хавсралт гээд ингээд оруулчихсан. Энэ дээр бол нөгөө өмнөх өгсөн зөвлөмж, 2010 онд өгсөн зөвлөмжийн хэрэгжилтийг ингээд гаргаад ирсэн. Ингээд хөөцөлдөөд. Бидэнд чинь одоо мэдээлэх л үүрэгтэй болохоос биш өөрсдөө одоо арга хэмжээ аваад ингээд шийдээд явчих боломж ер нь байхгүй шүү дээ. Тэгэхдээ нэг зүйлийг их мэдэрч байгаа юм би бол. Тэр юу вэ гэхээр зэрэг Хүний эрхийн үндэсний комиссоос гаргасан зөвлөмж, шаардлагад анхаардаггүй төрийн байгууллага гэж байхгүй болсон. Энийг одоо үл ойшоодог албан тушаалтан гэж байхгүй болсон. Энэ бол маш их чухал хөрс суурь байгаа юм уг нь бол. Хүний эрхийн комиссоос явж байна. Энэ ийм учиртай юм, ийм хуультай юм шүү гэхэд наадах чинь юу юм бэ гэж. Хувийн хэвшлийнхэн жаахан тийм зан гаргадаг. Тэгээд нэлээн ойлголцоод бас чанга зөөлөн дуугараад ирэхээр өөр болдог тохиолдлууд гарч ирсэн. Олон улсын хөрөнгө оруулалттай аж ахуйн нэгжүүд чинь бүр оруулахгүй, гадаа нь хонуулсан тохиолдлууд гарсан л даа. Бид нар чинь одоо бас удирдлагуудтай нь яриад энэ цаадах танай тэр цаад газар чинь энэ чинь хийгддэг ажил гэж байгаад. Ерөөсөө энэ хөрс суурь бол бас бүрдсэн байгаа. Энэ бол одоо бас нийгэмд ч, энэ төрийн байгууллагад ч. Тийм учраас хөөцөлдөөд явахад боломжтой юм. Гол нь яам, тамгын газрууд л энийгээ шугам шугамаар хөөцөлдмөөр байгаа юм.

**Ж.Батзандан: -** Хүний эрхийн комиссын дарга, удирдлагуудтай бас уулзаж байгаадаа баяртай байна. Монгол Улсад хүний эрхийг хамгаалах чиглэлд Хүний эрхийн комисс, Улсын Их Хурлын хүрээнд Хүний эрхийн дэд хороо, хууль шүүхийн байгууллагуудад бүгд хүний эрхийг хамгаалах чиглэлд ажиллаж байгаа. Бид Үндсэн хуулиндаа иргэний хүмүүнлэг энэрэнгүй нийгэм байгуулна гэдэг заалт, зорилго тавиад 1992 оноос хойш зүтгэж байгаа.

Нэг асуудал байгаа юм. Монгол хүний үнэ цэнийн асуудал. Монгол хүний амь насны үнэлгээний асуудал маш бүрхэг байгаа өнөөдөр. Бид мэдэж байгаа. Хурдан адуу 1 сая доллараар үнэлэгдээд байхад өнөөдрийн бодит байдлаар Монгол хүний амь нас 50 сая төгрөгөөр үнэлэгдэж байгаа. Ийм л байгаа. Гудамжинд монгол хүн амьд явах, эрүүл аюулгүй орчинд амьдрах эрхтэй гэж Үндсэн хуульд бид заачихсан боловч үүний хэрэгжилт үндсэндээ бараг байхгүй байгаа. Гудамжинд замын гарцаар гарч байсан залуу төмөр цохиулаад амь насаа алддаг. Ээжтэйгээ хөтлөлцөөд алхаж байсан 7 настай хүүхэд машины бас нэг юманд цохиулаад амь насаа алддаг. Нэг иймэрхүү байгаа.

Тэгэхээр Хүний эрхийн комисс, Хүний эрхийн дэд хороо. Би бол энэ хүний эрхийг хамгаалах, бэхжүүлэх байгууллагуудын тогтолцоог бүр шинэ шатанд гаргаж ирж тавих нь зүйтэй байх гэж харж байгаа. Тухайлбал Европын, дэлхийн бусад улс орнуудад бол цөөнхийн эрхийг хангадаг омбудсмен[**ombudsmann**] ажилладаг. Хүний эрхийн омбудсменүүд гэж маш хүчтэй ажилладаг. Зөвхөн дүгнэлт өгөөд, зөвлөмж өгөөд байх нь хэр үр нөлөөтэй байна вэ гэж. Хүний эрхийн 11 дүгээр илтгэл дээр бол бидний өгсөн зөвлөмжийн нэг 58.0 хувь нь хэрэгжээд бусад нь үндсэндээ хэрэгжихгүй байгаа гэсэн дүгнэлт дээр тусгагдсан байна л даа.

Тэгэхээр үйлдлийн чадамж, үр дүн гаргах чадамж гэдэг утгаар нь харах юм бол манай Хүний эрхийн комисс бол нэг зөвлөмж өгдөг, дүгнэлт гаргадаг байгууллага болоод байгаа. Аягүй сайхан ном гаргадаг. Сайхан илтгэл бэлтгэдэг ийм байгууллага болж хувираад байна. Одоо яаж энэ Хүний эрхийн комиссыг, хүний эрхийг хамгаалах тогтолцоог илүү боловсронгуй болгох вэ гэдэг тал дээр нэг юм бодоочээ. Монгол хүний үнэ цэнийг яаж нэмэгдүүлэх вэ, Монгол хүний амь нас, амьдралыг үнэлдэг тогтолцоог бий болгомоор байна. 30 хоног ямар ч үндэслэлгүйгээр урьдчилан хорих төвд шоронд хоригдож байгаад гарч ирсэн монгол хүний эрхийг хэдэн төгрөгөөр үнэлэх юм бэ гэдэг асуудал. Гудамжинд алхаж яваад амь насаа алдсан тэр монгол залуугийн амь ямар үнэлгээтэй юм бэ. Ийм тодорхой үнэлгээнүүдийг гаргаж ирэхгүй бол монгол хүнийхээ амь насыг өнөөдөр 50 саяар, 20 сая төгрөгөөр, заримдаа 2 сая төгрөгөөр ч үнэлсэн тохиолдлууд шүүхийн практикаас харагдаад байгаа юм. Энэ дээр Хүний эрхийн комисс, Хүний эрхийн дэд хороо, хууль хяналтын байгууллагууд бид бүгдээрээ хамтарч ажиллаж байгаад шинэ тогтолцоо руу явахгүй бол болохгүй болчихсон байна гэдэг нь харагдаж байна. Энэ тал дээр би Хүний эрхийн комиссын даргын бас санал бодлыг сонсъё гэж бодож байна.

**Ж.Бямбадорж: -** За баярлалаа. Бид олон улсын туршлага гэх юм уу даа, жишиг судалж байна. Дотоодын хууль тогтоомжийг судалж байна. Хүний эрхийн өдөр манайх нэг ажилтай байсан. Энд таны удирдлагын доор хурал болсон байна лээ. Бид мэдээгүй нэгдүгээрт, хоёрдугаарт оролцох боломж ч бас урьдаас мэдээгүй байсан учраас. Тэр дээр яригдсан, хүмүүсийн ярьж байгаа байдлыг харахад тэр бол нэг талын л юм байгаа байх. Одоо Америкт хэдэн сая доллар ч гэж байлаа даа. Тийм байдлаар хийх юм уу, өөр байдлаар хийх юм уу гэдгийг судалгааны үндсэн дээр шийдмээр юм шиг байна лээ. Би бол энэ асуудлыг, бид нар бол энэ жил ч хэлж байгаа юм биш, ноднин эхлээд л юм яриад л судлаад яваад байгаа.

Бид нарын бодож байгаа юм эхний ээлжинд юу байх вэ гэхээр зэрэг манай хууль тогтоомж, би хамгийн сайн санаж байгаа нэг жишээ хэлье. Цагдаагийн албан хаагч албан үүргээ гүйцэтгэж яваад нас барвал тодорхой цалингийн хэмжээ тэдэн сарын цалинтай тэнцэх хэмжээний нэг удаагийн тэтгэмж олгоно гэсэн юмнууд байж байгаа шүү дээ. Түүн шиг. Эхлээд нэг дундаж цалинтай нь холбох юм уу, эсвэл амьжиргааны доод түвшинтэй холбох юм уу. Нэг тийм холболт гаргаж энэ нь тэр хүний амь насны үнэлгээ гэдэг утгаар нь биш. Бас тэгэхээр зэрэг бас нөгөө талын сөрөг үзэгдлүүд байдаг юм шиг байна лээ. Өөрөөр хэлбэл монгол хүний амь өөрийн чинь хэлдэгээр ёстой 1 сая юм уу, 2 сая юм уу, 20 сая юм уу, сая доллар юм уу бүү мэд. Аягүйдвэл нөгөө талд нь хүн тийм амьтай юм бол тэрийг чинь төлчихье л дээ гээд одоо бас янз бүрийн ч юм гардаг гэдэг юм уу. Тэгэхээр тойруу замаар үзүүлье гэж. Нэг талаас нь.

Нөгөө талаас нь ямар ч байсан ийм тохиолдолд төрөөс зохих хэмжээний нөхөн олговор олгохгүй бол болохгүй байна гэдэг нь харагдаж байгаа юм. Жишээлбэл тэр Өмнөговьд болсон 4 хүний, нэг согтуу нөхөр дайраад л хаясан шүү дээ. Компаниас ажил олгосон. Компани нь хариуцах хариуцахгүй гээд. Бид нар хөөцөлдөж л байна. Зүгээр эхний удаадаа бид нар зохих хэмжээний хохирол төлье гэж байгаа. Комисс хөөцөлдөөд явж байгаа. Нөгөө жолооч бол шоронд ороод л явна шүү дээ. Юу ч байхгүй. Тийм учраас хэдийгээр Засгийн газрын үйл ажиллагааны буруу биш ч гэсэн тэр хүнийхээ тийм байдлыг хамгаалж хүртэл Монголын төр ер нь мөнгө төлж баймаар л юм шиг санагддаг юм. Тэр судалгаа ид хийгдэж байна. Хамтарч энэ талаар одоо нэгдсэн санал бодолд судалгааны үндсэн дээр ийм ер нь эхний хагас жилд багтаагаад энэ юм гарчих байх гэж бодож байна. Тэгээд Ж.Батзандан гишүүн бусад холбогдох улсуудтай ярьж байгаад ингээд болох байх.

Үнэлгээ янз бүр байдаг юм. Шүүх өөрийнхөө л практикаар шийдэж байна. Жишээлбэл, би бас дахиад нэг жишээ хэлье. Ноднин нэг эмэгтэй ээж нь ганцаараа Улаанбаатар байж байгаад бие нь муудахаар Хэнтийгээс ирсэн байгаа юм. Ээжийгээ сахиад байж байсан тэгээд мөнгө ч байхгүй. Тэгээд одоо ээжийнхээ өгсөн нэг алтан ээмгийг ломбарданд тавьж ээждээ эм авах гээд гарсан байхгүй юу. Тэгээд ломбарданд очоод нөгөө алтан ээмгээ үзүүлээд ингээд байж байтал ломбардны хүн нэг хүн рүү дохисон чинь цагдаа орж ирээд бариад явчихсан. Юу гэж барьж явсан бэ гэхээр зэрэг аа нөгөө хуурамч үнэмлэхээр, иргэний үнэмлэхээр хуурамч алт яадаг хүн байна гээд аваачаад Ганцхудагт 13 хоног байлгасан. 30 гаруйн насны тэр эмэгтэй цагаан үстэй болсон байгаа шүү дээ. Та нар боддоо. Ээж нь өвчтэй үлдсэн. Би ээждээ ингээд баригдаад явлаа гэдгээ хэлье л дээ гэхэд. Тэгээд 13 хоногийн дараа энэ таны үнэмлэх мөн байна гэдгийг нь, энэ алт чинь жинхэнэ юм байна гэдгийг нь батлаад буцаад гаргаж байгаа юм. Тэгээд л болоо.

Тэгээд энэ дээр бид нар нэхэмжлээд 3 сая төгрөг л хөөцөлдөж олж өгсөн. Хүн бодоход 13 хоног за яах вэ дээ 3 сая төгрөг, 13 хоног 3 сая төгрөг хүн олохгүй шүү дээ гэж бодож мэднэ. Тэгвэл тэр сэтгэл санааны хохирлыг яаж төлөх юм бэ. 30 гаруйхан насны эмэгтэй цав цагаан үстэй болоод гараад ирж байгаа юм. Шүүх дээр сэтгэл санааны хохирол үнэндээ хэцүү.

**Ж.Батзандан: -** Өөр нэг асуулт байна Ж.Бямбадорж дарга аа. Би нэг тодорхой кейс яримаар байна л даа. Тухайлбал, одоо Хүний эрхийн комиссын үндсэн үүрэг зөвлөмж гаргах эрхтэй байгаа, дүгнэлт гаргах эрхтэй байгаа. Тодорхой кейсүүд дээр зөвлөмж, дүгнэлтүүдийг гаргадаг уу? Гаргаж байна уу? Тухайлбал Сэлэнгэ мөрөнд урсаад явсан эх хүү хоёрын асуудал дээр хүний эрх талаас нь зөвлөмж дүгнэлт гаргасан уу?

Энэ Тэнгис кинотеатрын хажууд гарцаар гарч байгаад төмөрт цохиулж амь насаа алдсан залуу дээр дүгнэлт зөвлөмж гаргасан уу? Хүний эрх талаас нь. 7 настай охины асуудлаар гаргасан уу? Гаргаагүй бол яагаад гаргахгүй байгаа юм. Ер нь гаргах боломж байна уу? Энэ талаас нь ярьж өгөөч.

**Ж.Бямбадорж: -** Нэгдүгээрт, гомдлын үндсэн дээр асуудал шалгадаг. Өргөдөл биш гомдлын үндсэн дээр. Таны хэлсэн асуудлаар нэг ч гомдол ирээгүй. Нэг талаар. Нөгөө талаар манайд хуульд хэрэг бүртгэх, мөрдөн байцаах, шүүхийн шатанд байгаа хэргийн талаар гомдол авахыг хориглоно гэсэн заалттай. Манай комиссын хуульд. Тийм учраас бид орж чаддаггүй юм. Энэ бүх хэргүүд бол хэрэг бүртгэх, мөрдөн байцаалтын шатанд явж байгаа.

**Ж.Батзандан: -** Би энэ дээр нэг санал байгаа юм. Хүн төвтэй нийгэм байгуулна, хүний эрх төвтэй нийгэм байгуулна гэж ярьдаг хэрнээ манай өнөөгийн тогтолцоо бол яг бодлогын хувьд хүний эрхийг хамгаалах, бэхжүүлэх тэр тогтолцоо нь маш сул харагдаад байгаа юм. Тухайлбал Хүний эрхийн байнгын хороо Монголд байхгүй. Хүний эрхийн дэд хороо л байгаа. Тийм биз. Уг нь хүн төвтэй нийгэм байгуулах гэж байгаа бол Улсын Их Хурлын түвшинд Хүний эрхийн байгын хороо үйл ажиллагаа явуулж байх ёстой. Хүний эрхийн комиссыг улам чадавхжуулах ёстой. Хүчтэй болгох ёстой. Энэ чиглэл рүүгээ реформоо хэдүүлээ бас хүчтэй хийе. Энэ дээр бас Хүний эрхийн дэд хороо, Хүний эрхийн комисс хуулийн шинэ шинэ төслүүд санаа оноо байвал хамтраад одоо нэлээн дорвитой ажиллахыг би бас та бүхнээсээ хүсэж байна. Хүний эрхийн дэд хорооны дарга манай Д.Ганбат дарга сүүлийн үед нэлээн хүчтэй ажиллагаа явуулж байгаа. Үйл ажиллагаагаа эхэлсэн байгаа.

Тэгэхээр миний хувьд та бүхэнтэй хамтраад шинэ тогтоог бий болгохын төлөө цаг алдалгүй ажиллая. Ирж байгаа 2013 оныг Хүний эрхийн жил болгомоор байна. Хүн төвтэй жил болгомоор байна гэж та бүхэндээ бас хандаж хэлмээр байна.

**Ж.Бямбадорж: -** Ерөөсөө эцсийн эцэст байна шүү дээ. Хүний эрхийн үндэсний комиссын илтгэл Улсын Их Хуралд л ордог. Би зоригтой хэлчихье. Өөрөө ч энэний буруутан, нэг хэсэг хугацааны буруутан би мөн. Эцсийн эцэст хүний эрхийн энэ тавьсан илтгэлийн зөвлөмж, хэрэгжилтийн асуудал Улсын Их Хурал дээр очоод байхгүй болдог байхгүй юу. 2003 онд батлагдсан Хүний эрхийн үндэсний хөтөлбөр дотор чинь Байнгын хороо байгуулна гээд орчихсон байгаа шүү дээ. Өнөөдөр Байнгын хороо тэрнээс хойш 2003 он, 2004 онд сонгууль болсон, 2008 онд сонгууль болсон, 2012 онд сонгууль боллоо. 3 сонгууль өнгөрсөн байхад энэ Байнгын хороог байгуулахгүй л байгаа шүү дээ. Уг нь шийдвэр нь гарчихсан л байгаа шүү дээ. Тийм. Харин сүүлийн жилүүдэд Хүний эрхийн үндэсний комиссын төсөв холбогдох газрууд дээр Улсын Их Хурал их анхаарч ирсэнд би их талархалтай байгаа.

**Д.Ганбат: -** Р.Бурмаа гишүүн.

**Р.Бурмаа: -** Хүний эрхийн комиссоос гаргасан санал, дүгнэлтүүдээс ялангуяа улс төрийн эрхтэй холбоотой. За мөн төрийн бус байгууллагуудаас PR-ын илтгэл гээд зэрэгцээ илтгэл хийсэн. Тэр дээр бас тавигдсан саналуудаасаа орон нутгийн сонгуулийн хувьд, Ерөнхийлөгчийн сонгуулийн хуульд нэлээн тусгасан байгаа. Тэгээд танай зөвлөмжид бол яг тухайлбал Их Хурлын сонгуулийн хуульд маргааныг шүүхэд эцэслэн шийдвэрлэдэг журмыг хуульд тусгаагүй байна гэж гаргасан байгаа. Тэгэхээр энийг бид нар бас Улсын Их Хурал, цаашид Их Хурлын сонгуулийн хуулиндаа тусгаж өгөх их зүйтэй байгаа. Тэгээд танай саналыг бас төрийн бус байгууллагуудын хөгжлийн бэрхшээлтэй иргэд сонгох эрхээ эдэлж чадахгүй бэрхшээлтэй байна гэсэн саналуудыг сая Ерөнхийлөгчийн сонгуулийн хууль, Орон нутгийн сонгуулийн хуульд бас тусгаж өгсөн. Тэр талаар бас мэдээлэх гэсэн юм.

Нөгөө талаар танай энэ мөрдөн байцаах үйл ажиллагаан дээр олон улсын стандарт буюу эрүүдэн шүүх, хэрэг тулган хүлээлгэхээс сэргийлж тоног төхөөрөмж, видео болон аудио бичлэг хийсэн энэ чухал саналыг бас гаргаж өгсөн. Энэний дагуу яг энэ байгууллагууд дээр нь очоод ингээд асуухаар манайх төсөвт мөнгө байхгүй, байхгүй болохоор одоо байгаа байдалдаа тохируулж ингэж байцаалт хийж байна гэсэн тайлбар хэлдэг. Гэтэл бас өмнө нь яг ийм төсөв өгснийг нь өмнөх Засгийн газрын үед өөр юманд зарцуулаад явсан энэ тэр жишээ байдаг юм байна.

Тэгэхээр 2012 оны төсөвт тусгаагүй байна гэж хэлж байна л даа. Тэгэхээр бид нар энэ асуудлыг олон улсынх л юм шиг, дандаа гадны хандиваар аваад явчихсан. Гэтэл өөрсдөө бид нар энд яг олон улсын чиг стандарт, яг хүний эрхийг хангах чиглэлээр энэ мөрдөн байцаалтыг ном ёсоор нь байлгахын төлөө хөрөнгө мөнгө гаргах ёстой. Би энийг бас Авлигатай тэмцэх газрын үйл ажиллагаатай танилцах үедээ бас асууж байсан юм. Тэгэхээр энэ 2013 оны төсөвт энэ талаар тодорхой суусан эсэх тал дээр нь та нар бас ямар нэг байдлаар үнэлгээ хийж харсан болов уу? Энэ дээр бол жишээ нь 2012 оны төсөвт тусгаагүй байна гэсэн дүгнэлт байна л даа. 2013 оны төсөвт энэ талаар тусгасан эсэх тал дээр та нар бас ийм үнэлгээ, харьцуулалт хийсэн болов уу?

**Ж.Бямбадорж: -** 2011 онд төсвийн тодотголоор би тэр хэлээд байдаг Ганцхудаг төвийн мөрдөн байцаах газар дээр зуун арван хэдэн сая төгрөгийн бүр яригдаад ингээд энэ мөнгө орлоо гээд. Тэгээд Шүүхийн шийдвэр биелүүлэх газар энэ цагдаад байх шиг байна гэсэн цагдаагийнхан байна гэж байснаа тэгээд алга болсон шүү дээ. Аль алинд нь байхгүй. Тэнд хийгдээгүй. Тийм биз Хосбаяраа. Уг нь тэрийг яаралтай хийчихмээр байгаа юм. Нэг ч их мөнгө орохгүй юм билээ шүү дээ, уг нь болно. Нэг оператор хэрэгтэй. Яагаад вэ гэхээр нөгөө аудио бичлэг. Одоо чинь манай мөрдөн байцаагч нар асуултаа бичээд тэгээд яриулсныг бичиж, юм бичсээр байгаад нөгөөх юм нь өнгөрчихөөд байгаа байхгүй юу. Уг нь зүгээр орж ирээд ингээд ярилцаад ингэчихдэг бол асуух асуултаа, хариулах юмнууд нь боломжтой л байгаа юм л даа.

**Р.Бурмаа: -** Тийм. Яг бүх асуулт хариултыг бичихгүй байгаа юм. Мөрдөн байцаагчид өөрсдөө хөтөлж асуугаад, хөтөлж бичээд, тэгээд тулгаж гарын үсэг зуруулаад байгаа байхгүй юу. Ямар ч гэрч байхгүй. Тэгэхээр энэ бүгдийг хаах учраас энэ хүний эрхийг хангахад маш чухал заалтууд энэ тоног төхөөрөмжөөр хангах. Тэгээд тэр бичлэгийг хэрхэн хаана яаж хадгалах вэ. Шаардлагатай тохиолдолд хэн тэрийг үзэж шалгах вэ. Нөгөө хэрэгт холбогдож байгаа хүмүүс ч гэсэн тэр бичлэгийг үзэж үнэхээр бас хууль номын дагуу байцаалт болсон юм байна гэдэгт итгэлтэй байх тэр боломжийг хангах гээд энэ цогц юмнууд байгаад байгаа. Тэгэхээр энэ дээр би бас Хүний эрхийн комисс бас цаашид улам анхааралтай хандаж ажиллаасай гэж хүсэлт тавъя. Х.Тэмүүжин сайд бас энэ асуудлаар мөрдөн байцаах албыг яг жинхэнэ стандартын дагуу болгоё. Мөрдөн байцаах албыг тусад нь гаргаж гэж ингээд их сайхан санал санаачилга гаргаад явж байгаад их баяртай байгаа.

**Ж.Бямбадорж: -** Тэр 2013 оны төсөв. Үгүй ер нь их хэцүү юм аа. Тэгээд юм болгоныг яриад байлтай биш. 2013 оны төсвийн тэр том номыг авах гээд би чадаагүй шүү дээ. Нягтлангаа би зөндөө загнаад тэгээд олж авч чадаагүй. Бид өөрсдийн төсвөө мэдэж байна. Тэр дээр яриад байх юм алга. Бид нар чинь нөгөө юм сууж уу, үгүй юу гэдгийг л үзье гээд л. Тэгээд одоо амаар л асууж байгаа шүү дээ. Энэ юм суусан уу, суугаагүй юу гэдгийг. Тэгэхдээ мэдэхгүй. Энэ 2013 онд суусан суугаагүйг нь мэдэхгүй. Одоо тэгээд л бид нар илтгэл бичихдээ нэхнэ дээ. Одоо та нар дээр энэ юмаа суулгасан уу, суулгаагүй юу.

**Р.Бурмаа: -** Мэдээллийн эрх чөлөөний тухай хууль хэрэгжээд эхэлчихсэн. Иргэд мэдээлэл авах битгий хэл төрийн байгууллага нь өөрөө авч чадахгүй байгаа.

**Д.Ганбат: -** За Ж.Батзандан гишүүн.

**Ж.Батзандан: -** Хүний эрхийн дэд хорооны гишүүний хувьд Хүний эрхийн дэд хороо Хүний эрхийн комиссыг бид хүчтэй дэмжинэ. Хүний эрхийн комиссыг одоо формальные байгууллага биш бодит ажилладаг байгууллага, хүний төлөө маш хүчтэй үйл ажиллагаа явуулдаг ийм байгууллага болгож өөрчлөх ёстой гэдэг байр суурийг би Хүний эрхийн дэд хорооны гишүүний хувьд гаргаж байгаа. Тэгэхээр бидэнтэй нягт холбогдох ажиллаачээ Ж.Бямбадорж дарга аа. Хүний эрхийн комиссын гишүүд дотроо мэргэшээсэй гэж би хүсээд байгаа юм. Ер нь хэдэн хүн Хүний эрхийн комисст ажиллаж байгаа бол одоогийн байдлаар.

**Ж.Бямбадорж: -** Үнэхээр одоо Д.Оюунчимэг гишүүн, Дашдорж гишүүн хоёр бол энэ хэрэг бүртгэх, мөрдөн байцаах, шүүх энэ бүх талаар мэргэшсэн. Дотроо бид нар ажлаа хуваагаад авчихсан байдаг юм. Хөдөлмөрлөх эрхийн асуудал, хүүхдийн асуудал Дашдорж гишүүн ч гэдэг юм уу, энэ эрүүдэн шүүх, энэ хорих байгууллагатайг нь Д.Оюунчимэг гишүүн ч гэдэг юм уу ингээд хийчихсэн, хуваагаад авчихсан байдаг юм. Энэ бол таны хэлдэг үнэхээр чухал. Энэ одоо мэргэших гэдэг бол.

**Ж.Батзандан: -** Хүний эрхийн манлайллыг Хүний эрхийн комисс, Хүний эрхийн дэд хороо маш хүчтэй хиймээр байна. Хүний эрхийн манлайллыг. Одоо хууль болгон дээр би одоо Хүний эрхийн комиссын тухай, Хүний эрхийн хууль тогтоомжууд, Монгол Улсын Их Хурлаас гарч байгаа хууль болгон дээр Хүний эрхийн комисс дүгнэлтээ, зөвлөмжөө өгмөөр байна. Хуулийн төсөл болгон дээр. Ингэж идэвхтэй ажилламаар байна. Хүний эрх зөрчигдөж байгаа газар болгон Хүний эрхийн дэд хороо, Хүний эрхийн комисс хамтдаа очдог, бас дүгнэлт зөвлөмж гаргадаг баймаар байна. Өнөөдрийг хүртэл ний нуугүй хэлэхэд Хүний эрхийн комисс формаль хэлбэрийн төдий явж ирсэн. Хүний эрх гэдгийг бид хэлбэр талаас нь хардаг байсан. Одоо хүнийг эрхийг бид агуулга талаас нь хардаг, амьдрал дээр бодитой хэрэгжүүлдэг болгож хувиргахын төлөө өнөөдрийн энэ хуралдаан чиглэж байгаа гэж ойлгож байна.

Ер нь Хүний эрхийн дэд хорооны комиссын гишүүдийг хараарай. Манай Р.Бурмаа гишүүн, Х.Тэмүүжин сайд, Ш.Түвдэндорж дарга, Д.Ганбат дарга бүгд хүний эрх төвтэй улс төрчид Улсын Их Хурлын гишүүд энэ дэд хороонд орсон. Тэгэхээр бидний хүчийг бүрэн дүүрэн ашигла. Хүний эрхийн комиссыг бид бүрэн дүүрэн дэмжиж ажиллана. Та бүхний ажиллах эрх зүйн орчин нөхцөлийг сайжруулахын төлөө бүх хүчээ дайчилж ажиллана гэдгийг хэлмээр байна.

Тэгэхээр Хүний эрхийн комиссын гишүүд бас энд хүрэлцэн ирсэн байна. Бидэнд хийх ажил маш их байгаа шүү. Ажлын өмнөх хоцрогдсон арга барилаас одоо салах цаг болсон. Ажлын шинэ арга барилыг бид нэвтрүүлэх цаг болсон. Монгол Улсад хүний эрхээс илүү үнэтэй зүйл байхгүй. Монгол Улсад хүнээс илүү эрхэм нандин зүйл байхгүй гэдгийг бид ойлгох ёстой шүү гэдгийг хэлмээр байна.

**Д.Ганбат: -** Би нэг асууя. Энэ саяхан хүний эрх зөрчигдөж байгаа. Ялангуяа тэр Өвөрхангайн Бат-Өлзий суманд гэв үү тэнд мал хулгайлсан хэргээр нэг залуу мөрдөж байгаад дараа нь ял авсан нэртэй нэг хоёр жил болсон сурагтай байсан. Тэгсэн мөртлөө тухайн үед хэрэгсэхгүй болсон. Ингээд ийм хорьж байсан байна лээ. Иймэрхүү юмнууд байгаа юу. Би Шүүхийн шийдвэрийн даргаас асууж байна.

**П.Хосбаяр: -** За яг хэрэгсэхгүй болсон тохиолдлууд бол одоогоор бүртгэгдсэн юм байхгүй байгаад байгаа. Ерөнхийдөө хэрэгсэхгүй болдог асуудал гардаг. Жишээлбэл, цагдан хорих байран хоригдож байгаад хорих ялаа эдлэх гээд явчихсан, давж заалдах шатны шүүхийн шийдвэр гарчихсан тохиолдол Дээд шүүх дээр очоод хэрэгсэхгүй болсон асуудал саяхан бас нэг гарсан. Ийм асуудлууд гардаг.

**Ж.Бямбадорж: -** Энэ урьдчилан хорих байрыг бол ерөөсөө яг бүр агуулгаар нь ярих юм бол Шүүхийн шийдвэр биелүүлэх ерөнхий газар зүгээр хадгалах үүрэгтэй байгаа юм. Тэр ном, стандартын дагуу хадгалах. Шилжүүлэх барих, тэр суллах нь эдний эрх мэдлийн асуудал биш байдаг л даа. Прокуророос ч юм уу, эсвэл шүүхийн шийдвэр гараад асуудал нь шийдэгддэг.

Ер нь бол нэг хоёр юм байгаад байгаа юм. Ингээд хэрэгсэхгүй болж байгаа тохиолдлууд байна. Түрүүч нь ингээд гомдол гаргаад. Зарим нь ч бол еэ гялай одоо энэнээс нэг салсан нь л их юм. Би гомдохгүй гээд алга болж байгаа нэг хэсэг байна. Нөгөө нэг юм бол ерөөсөө нотлогдохгүй байхад хугацаагаа. Би Эрүүгийн байцаан шийтгэх хууль дээр Д.Оюунчимэг гишүүн ажиллаж байгаа. Би байнга хэлээд байгаа. Ерөөсөө л нөгөө нэг хугацаа бий шүү дээ. Тэр бол нотолж чадаагүй шууд л сулладаг системийг хиймээр байна. Үнэхээр одоо шинжлэх ухаан, техник хөгжсөн 21 дүгээр зуунд одоо тэгээд юу гэдэг юм өөрсдийн, хүнийссэн гэж яриулж аваад л тэрийг нь батлуулах гээд ингээд хориод байсанд орвол нэгэнт нотолж чадахгүй юм бол сулладаг энэ системийг Эрүүгийн байцаан шийтгэх хуульд хийгээд өгчихмөөр байна. Ийм юм зөндөө байгаа.

**Д.Ганбат: -** Асуулт асуугаад дуусчихлаа. Үг хэлэх гишүүд байна уу? Х.Тэмүүжин, за Ш.Түвдэндорж гишүүн.

**Х.Тэмүүжин: -** Манай гишүүд нэлээн олон асуулт асуугаад Хүний эрхийн үндэсний комиссоос урьд өмнөх Хүний эрхийн илтгэлүүд дээр ч гэсэн нэлээн олон тайлбарууд хийлээ. Энд дурьдагдаж байгаа олон асуудлуудыг шийдүүлэхээр бид хуулийн төслүүдийг нь боловсруулаад он гарангуут 5-аас 10-ны хооронд өргөн барих гээд 10 багц хууль бэлтгээд сууж байгаа. Энэ багц хуулиуд дээр өнөөдрийн энэ дурьдагдсан олон асуудлууд хөндөгдөж байгаа.

Түрүүн бас прокурорын орлогчийг томилоход ч бас яригдсан. Манайд хэрэг нотолдог тэр Мешинскийн онол одоо хүртэл явж байгаа байхгүй юу Байцаан шийтгэх хуулиар. Нэгдүгээр зэргийн ач холбогдолтой нотлох баримт гэж юуг хэлдэг вэ гэхээр хэрэгт шалгагдаж байгаа, сэжиглэгдэж байгаа, буруутгагдаж байгаа хүний өөрийнх нь мэдүүлэг дээр түшиглэж тэр хүнийг өөрөөр нь гэмт хэргийг хүлээлгэнэ гэдэг бол хаана ч няцахгүй нотлох баримт гэж үздэг энэ онолоосоо шалтгаалаад нөгөө хүнээрээ хэлүүлэхийн тулд эрүүдэн шүүдэг, аль болохоор эрх чөлөөг нь хязгаарлаж цагдаж хорих гэж оролддог. Цагдаж хорьж байгаа нөхцөл байдлаа хүнд байлгах гэж сэтгэл санаа, бие мах бодын хувьд дарамт шахалтад байж хэргээ хүлээнэ гэж боддог тийм философитэй.

Шүүх дээр нотлохдоо ч гэсэн мөн адилхан. Тэр хүнийх мэдүүлэг дээр түшиглэж нотлох гэж оролддог. Одоо бол сүүлийн 20 жилийн процесс социализмын үед бол иргэд айгаад энэ махны машин шиг харгис систем дотор чинь хэргээ хүлээгээд явдаг байсан бол сүүлийн 20 жилд иргэдийн эрх зүйн ухамсар, хуулийн мэдлэг харьцангуй дээшлээд ирэнгүүт шүүх хуралдаан дээрээ эргэж мэдүүлгээ өөрчилдөг. Намайг айлгасан, сүрдүүлсэн, намайг эрүүдэн шүүсэн гэж хэлдэг болоод хувирчихсан. Энэнээсээ болоод хэрэг нь нотлогддоггүй. Тэгээд нотолгоогүй учраас гээд хэргүүд цагааддаг болоод хувирчихсан. Тухайн сэжиглэгдэж байгаа этгээдийг юм уу, тэр хүнийг энэ хэргээс нь гаргадаг болчихсон. Энэний үр дүнд юу болоод хувирсан гэхээр одоо би Хууль зүйн сайдын албан тушаал дээр очоод нэлээн том мөнгөн дүнтэй хэргүүдийг шийдэж эхэлж байна. Тэр нь юу вэ гэхээр төрийн хаагчийн хууль бус үйлдлээс учруулсан хохирлыг төр хариуцна гээд хуулийн заалтаар төрд одоо маш их хэмжээний мөнгө буцааж хохирол төлөх нэрээр орж ирж байгаа юм. Нөгөө татвар төлөгчдийн мөнгийг хариуцлагагүй, эсвэл энэ алдаад байгаа хуулийн тогтолцооноосоо болоод эмнэлэг барьж болох байсан, сургууль барьж болох байсан эсвэл өөр зөв хөгжил рүү явах байсан их хэмжээний мөнгийг одоо алдаатай албан хаагчийн хууль бус үйлдлээс учирсан хохирлыг төлөх зорилготойгоор төлж эхэлж байгаа юм. Одоо сая хэллээ шүү дээ 40-өөд сая төгрөг дор хаяж яригдаж эхэлж байгаа байхгүй юу. Энэ дээрээ бид нар дүгнэлт хийхгүй бол үнэхээрийн болохоо байсан юм билээ. Тэр үүднээсээ бид хуулийн төслийг оруулж ирж байна.

Одоо шинээр орж ирж байгаа байцаан шийтгэх хууль гэж хэлэхгүй байна бид. Одоо энэ нэг балиар муу нэр томъёог нь ч бид өөрчлөхөөс өөр аргагүй. Эрүүгийн хэрэг хянан шийдвэрлэх ажиллагааны тухай хуулиар юу болж орж ирж байгаа вэ гэхээр одоо бол тухайн сэжиглэгдэж байгаа хүнээр асуудлыг нотлохгүй. Өөр эх үүсвэрүүдээр хэргийг нотолдог нотолгооны аргачлалтай болно. Тухайн хүнийг барих гэж байгаа асуудал бол зөвхөн шүүх дээр юм уу, эсвэл онцгой нөхцөлд л гарч ирнэ. Тэрнээс бусад нөхцөл дээр бол тухайн хүнд хүрэхгүйгээр хэргийг шалгадаг тогтолцоо бий болго гээд Хууль сахиулах үйл ажиллагааны тухай хууль гээд бүр тусад нь гаргаж өгч байгаа. Одоо бол дурын цагдаа, мөрдөн байцаагч. Мөрдөн байцаагч гэж байхгүй болж байгаа. Мөрдөгч хэн нэгний эрх рүү дураараа халддаг энэ тогтолцоо алга болно.

Тэгэхээр миний эрх зөрчлөө гэдэг ойлголт бол бараг 50, 60 хувьтай алга болж байгаа. Одоо нэг юм. Яах аргагүй энэ мөрдөлт хийж байгаа үйл явцыг бэхжүүлдэг. Тэр нь өөрөө мөрдөгчдөө ч хэрэгтэй байгаа юм. Намайг зодсон, намайг ингэсэн гэдэг. Нөгөө талаасаа гүтгэдэг юмнууд ч гараад ирж байгаа юм. Нөгөө талаасаа мэдээж жирийн иргэнийг бас айлган сүрдүүлэх гэж оролддог тэр арга барил нь байж байгаа юм. Аль алиныг бэхжүүлж авч баталгаажуулахын тулд үнэхээр тусгай тоног төхөөрөмжөөр бэхжисэн, хийгдсэн ийм өрөө тасалгаанд мөрдөх үйл ажиллагаа явуулах зайлшгүй шаардлага болж байгаа юм. Бид ирэх оны төсөвт тодорхой хэсэг мөнгийг суулгасан. Гэхдээ Монгол Улсын хэмжээгээр бүрэн шийдэж чадахгүй.

Хүний эрхийн дэд хороо, Хууль зүйн байнгын хороо бас очоод үзэх хэрэгтэй байх. Өчигдөр хүртэл над руу бүтэн өдөржин ярилаа. Манай мөрдөн байцаах газрын байшин нурж байгаа байхгүй юу. Нэг захаасаа нураад, паарууд нь хагараад бөөн юм болж байгаа. Хүн мөрдөх битгий хэл өөрсдөө суугаад ажиллах байшингүй болж байгаа юм. Жирийн иргэний авчраад асуух битгий хэл өөрсдөө тэнд өглөөнөөс 8-аас 5 цагийн хооронд ажиллах орон байргүй болж байгаа байхгүй юу.

Тэгэхээр бид бол ирэх жилүүдэд нэлээн их анхаарах ёстой. Өмнө нь би Хүний эрхийн дэд хорооны дарга байхдаа энэ чиглэлээр хяналт хэрэгжүүлээд нөгөө мөрдөн байцаалтын өрөөг тоноглоно гэсэн мөнгө хаашаа явчихав гэсэн чинь манай одоо байгаа цагдаагийн бие бүрэлдэхүүн болон хуучин Хууль зүйн сайдын багц дотор шийдэгдсэн юм юу болоод хувирсан бэ гэхээр хүний эрхийг хамгаалах чиглэлээр мөрдөн байцаалтын өрөө тоноглоно гэсэн мөнгө нь цагдаагийн бие бүрэлдэхүүний нэг бүрэн хэрэгсэл буюу тусгай хэрэгсэл авахад нь зарцуулагдсан юм билээ. Харин эсрэгээрээ бороохой, гав, буу авахад нь зарцуулагдаад өнгөрсөн. Тэгэхээр одоо бид тийм алдаа гаргуулахгүйн тулд дахиад шинэ стандарт руу орох ёстой. Төсөвт тийм мөнгө байна гэж хийхээс гадна би өөрөө бүр тухайн үед хэл амтай байсан гишүүний тэрбум төгрөгөөсөө 36 саяыг билүү дээ Баянгол дүүргийн цагдаад за мөрдөн байцаах өрөөгөө зас аа, хүний эрхийн хяналттай болохын тулд тоног төхөөрөмж хий гэсэн чинь надад сөргүүлж юу тавьсан бэ гэхээр дүрэм журам байхгүй, бид нар хэдэн камер аваад тавьчихлаа. Гэхдээ камераар авсан бичлэгийг яаж ашиглахаа мэдэхгүй байна гэж хэлж байгаа юм. Тэгэхээр яах аргагүй хууль, тогтоомж, дүрэм журам дээр сайжруулах ёстой. Тэгээд тэр зүгээсээ нэлээн их сайжруулалтыг хийгээд одоо үндсэндээ 10 хоногийн дараа өргөн барих гэж байгаа юм.

**Д.Ганбат: -** За Ш.Түвдэндорж гишүүн.

**Ш.Түвдэндорж: -** Өнөөдөр бас энэ Хүний эрхийн комиссын 2011 оны илтгэлийг хэлэлцэх асуудал дээр Хүний эрхийн дэд хороон дээр би өөрөө албаар сууж сонсъё гэж бодсон юм. Энэ нь юу вэ гэхээр ерөөсөө л түрүүн бас Ж.Батзандан гишүүн хэлж байгаа юм. Юу вэ гэхээр дээр 23 жилийн өмнө өвлийн тэр өдөр Олон улсын хүний эрхийн өдрөөр, яг тэр өдрөөр бас жагсаал цуглаан зохион байгуулж Монгол оронд. Тэр үед ч яах вэ улс төрийн юутай, зорилготойгоор ингэж жагсаж цуглаж, Монголын Ардчилсан Холбоо байгуулагдаж явж байсан тийм түүхтэй.

Шинэ Үндсэн хууль батлагдсанаас хойш хүний эрхийн асуудал Монголд нэгдүгээрт тавигдах тийм бүх талын эрх зүйн үндэс бүрдсэн. За яах вэ тэр 1992 оноос хойш одоо бүтэн 20 жилийн туршид хүний эрхийн төлөө тэмцэл бол янз бүрийн шугамаар явж байна. Алдагдсан, оносон зүйлүүд их байгаа. Бидний олж харж байгаагаар бол сүүлийн үед шинээр гарсан Шинэтгэлийн Засгийн газар, ялангуяа Хууль зүйн яамны зүгээс тодорхой хэмжээгээр эрх зүйн шинэчлэлтийг нэлээн, Ерөнхийлөгчийн зүгээс ч тэр явуулъя гэж байгаа тэр хүрээнд нь хүний эрхийн асуудал нэлээн бас өндөр тавигдаж байгаад олзуурхууштай ийм явдал болж байгаа. Тэр утгаараа Хууль зүйн байнгын хороон даргын хувьд энэ сая Х.Тэмүүжин сайдын хэлдэг 10 гаруй хууль, ер хүний эрхийн асуудлыг анхаарлын төвд оруулж байгаа энэ асуудал дээр нэлээд түлхүү хандаж ажиллах ёстой гэдэг тэр улс төрийн хүчин, тэр хүмүүс одоо гарч ирсэн байгаа гэдгийг бас хэлмээр байгаа юм.

Энд манай хэвлэл мэдээллийн байгууллагынхан байгаа. Х.Тэмүүжин сайдыг эмнэлгийн байгууллагыг оффис болголоо гэж шүүмжлэхээсээ илүү ер нь энэ хуулийн системд хүн гэдэг амьтныг яаж тэр махны машин шиг ч юм уу, эсвэл хүнийг ингэж дорд үзэж болдог энэ бүх юмнаас салгаж байгаа гэдгийг нь илүү сурталчилвал манай иргэдэд бас. Ер нь ч тэгээд Монголчууд ярьдаг шүү дээ. Ерөөсөө эргэн тойрон байж байгаа хүмүүс маань ямар нэгэн байдлаар юманд орооцолдох гээд байгаа ч юм шиг, тэгээд цагдаагийн даргыг таних уу, энийг энэ тэр гээд явж байдаг. Тийм юмгүйгээр зүгээр үнэн мөнийг шалгуулаад энэ нийгэмдээ, энэ эх орондоо сайхан амьдрах тийм боломжийг хангасан тийм систем рүү явж байгаа, тийм өөрчлөлтүүд явж байгаа гэдгийг бас энд хэлмээр байгаа юм.

Сая бас Х.Тэмүүжин гишүүн ярианд байна. Тэр хуулийн нэр томъёонууд дээр анхаарах ёстой юм байна. Тийм ээ. Эрүүгийн хууль гэхээр эрүү гээд бодохоор хүний бол ингээд эрүүнээс нь татаж байгаад чи гэсэн тийм санаа гарч ирж байгаа шүү дээ. Үгнээсээ эхлүүлээд. Тэгэхээр хуулийг сахиулах хууль ч байдаг юм уу, одоо ямар нэгэн оновчтой хэллэгүүд, тэр байцаан шийтгэх гэх мэтчилэн. Тэр үгнүүд дээр бас өөрчлөлт хийвэл агуулгаас гадна үг үсгийн чухал юм байдаг. Хэн ч энийг шүүмжлэхгүй байх гэж бодож байгаа.

Он гараад бид нар Шүүхийн шийдвэр биелүүлэх газар, гүйцэтгэх газар, ерөнхий газар, хил хамгаалах газар, одоо өшөө хуулийн манай системийн байгууллагуудаар явж обход хийж үзэх байгаа. Тэрүүгээр ялангуяа энэ хорих ангиудын байдал, хүний эрхийн асуудал дээр Д.Ганбат даргыг би анхаараасай. Энэ Хууль зүйн байнгын хорооны ажлын хэсэгтэй хамтарч манай энэ Хүний эрхийн дэд хороо явж энэ шүүхийн шийдвэр ялангуяа биелүүлэх, за мөн прокурор түрүүн сая Ж.Бямбадорж дарга хэлж байна шүү дээ. Прокурор шүүхийн шийдвэр гаргаад байхад тэрийгээ одоо юу гэдэг юм биелүүлэх газар луугаа өгдөггүй, тэрнээс болж хүний эрх зөрчигдөж байдаг ч юм уу, эсвэл ер нь тэр Мешинскийн арга, хуучин одоо юу гэдэг юм экс коммунист маягийн тэр айхтар аргаас салаагүй байгаа хүмүүсээ яаж хүмүүжүүлж, өөрчилж, одоо юу гэдэг юм мөрдөн байцаагч нараа боловсруулах вэ. Энэ чиглэл дээр юу хийж болох вэ энэ бүх юмыг бид нар энэ байгууллагуудаар явж судалж. Тэгээд бид нарын ойлгож байгаа.

Түрүүн бас Хууль зүйн байнгын хороон дээр Ц.Нямдорж гишүүн хэлээд байсан л даа. Ерөнхийдөө хуулийн системийг бүхэлд нь шинэчилж байгаа бол хоорондоо сайн ярилцаж, бие биетэйгээ холбоотойгоор, сүлбээтэйгээр энэ асуудлыг нэг сэтгэлээр шийдэх ийм цаг ирсэн. Энэ дээр дахин хэлэхэд Ж.Батзандан гишүүний хэлдэгээр бүх талаар дэмжихэд зүрх сэтгэл, одоо юу байдаг юм, бүх юмаар, оюун ухаанаараа энэ зорилготой тийм хүмүүс одоо энэ Байнгын хороодод одоо орно, манай Хууль зүйн байнгын хороонд зөндөө байна. Энийг одоо Хүний эрхийн дэд хороо өнөөдөр яах вэ энэ илтгэл хэлэлцэж байгаа учраас энийг олзуурхан хүлээж авч яг энэ тал дээр ахиц дэвшил гаргаж ажиллаарай гэж манай Хүний эрхийн дэд хорооны 3 гишүүндээ хандаж, мөн Ж.Бямбадорж даргадаа хандаж хэлмээр байна. За баярлалаа.

**Д.Ганбат: -** За өнөөдөр Хүний эрхийн дэд хороо 2010 оны Монгол Улс дахь хүний эрх, эрх чөлөөний талаар ингээд бас хэлэлцэж байна. За би юу хэлэх гэж байна вэ гэхээр ерөөсөө хүний эрхэд одоо хуулиар хамгаалагдахаас гадна одоо хүн заяамал, төрмөл тийм эрхтэй төрдөг. Гэхдээ манай дарга даамлууд өмнө нь байсан тэр уламжлалаараа үүргээ биелүүл, хариуцлагаа үүр гэж шахаж шаарддаг. Энэ зүйл бол одоо хоцрогдсон шүү гэж хэлмээр байгаа юм. Өнөөдөр бас албан тушаалтнууд энд цугларсан байна. Бид бүхэн бол ерөөсөө Монгол Улс маань 1990 оноос хойш, одоо 2012 он байна. Энэнээс цааш Монгол Улсад энэ Ази дахь, Европ дахь энэ талаараа хүний эрхийн талаар үлгэр жишээ орон болох тийм бүрэн боломж бололцоо байгаа. Энэ талаар Хүний эрхийн дэд хороо ажиллана. Өнөөдөр ингээд харахад хүний эрхийн талаар ойлгодог мэдрэмжтэй, сэтгэлтэй ийм хүмүүс Улсын Их Хуралд их сонгогдсон байна. Энэ албан тушаалд ажиллаж байгаа улсууд ч гэсэн бас энэ талаар арай өөр хандлагатай болж байгаа байдал нь ярьж байгаа хэлж байгаагаас нь харагдаж байна. Үүнд маш их баярлаж байна.

Үүнээс гадна бид хуулиар энэ хүний эрхийг хамгаалах бэхжүүлэхээс гадна бас хуулиас гадуур зүйл олон бий. Тухайлбал одоо би юу хэлэх гэж байна вэ гэвэл үнэхээр манай Монгол Улсад байдаггүй тийм соёл бусад оронд байдаг. Хүний эрхийг зөрчсөн, хүний эрх зөрчигдсөн үйл ажиллагаа явагдсан нутаг дэвсгэр, тухайн албан тушаалтныг хариуцсан дарга нар өөрсдөө огцордог. Тийм соёл бол одоо манайд ерөөсөө байхгүй байгаа. Энэ ирж байгаа он жилүүдэд ийм соёл бий болох байх гэж найдаж байна. Энэ хүний эрхийг зөрчсөн, хүний тэр эрхийг нь баталгаатай байлгаж чадаагүйн төлөө улс төрчид, эрх бүхий мэдэлтэй дарга нар ийм огцордог соёлыг бий болгохын төлөө Хүний эрхийн дэд хороо бас анхаарч ажиллана.

За энийг хэлээд ингээд та бүхэнтэй цаашид хамтран ажиллахад Хүний эрхийн дэд хороо, манай Хүний эрхийн дэд хорооны гишүүд маш их таатай байх болно. За ингээд одоо санал хураалт явуулъя.

Монгол Улс дахь хүний эрх, эрх чөлөөний байдлын талаарх Хүний эрхийн үндэсний комиссын 2011 оны илтгэлийг Хууль зүйн байнгын хорооны хуралдаанаар хэлэлцүүлэх нь зүйтэй гэсэн саналыг дэмжиж байгаа гишүүд гараа өргөнө үү.

6-аас 4.

Хүний эрхийн дэд хорооны санал, дүгнэлтийг Байнгын хорооны хуралдаанд би уншчихъя. За ингээд Хүний эрхийн дэд хорооны энэ өдрийн хуралдаанаар хэлэлцэх асуудал дууссан тул өнөөдрийн хуралдааныг хаасныг мэдэгдье. Та бүхэнд баярлалаа.

***Хуралдаан 12 цаг 10 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД